
Sisteme de operare 
Litera A 
ABI (Applications Binary Interface) = interfaţă pentru aplicații la nivel de cod 


Programe care asigură compatibilitatea aplicaţiilor cu sistemul de calcul la nivelul cel mai scăzut: hardware. Într-un model 
ierarhic al aplicaţiilor, acesta este primul nivel. 


abort (to) = a abandona 


Terminarea forţată a unui proces (activități) datorită unei condiţii de eroare sau deciziei utilizatorului (sau a 
administratorului). Terminarea poate fi făcută în mod asincron față de execuţia procesului. 


absolute loader = încărcător absolut 


Modul program, componentă a unui sistem de operare, care realizează transferul unui program generat în format binar 
absolut (sau a unei porţiuni dintr-un program) de pe un suport de memorie externă în memoria internă. Acest tip de încărcător 
nu realizează şi relocarea programului ci numai încărcarea la adrese fixe din memorie, cunoscute în momentul construirii 
programului executabil (construcţie realizată prin compilare/asamblare şi editare de legături). Acţiunea de încărcare se 
realizează după alocarea memoriei de către sistemul de operare şi precede execuţia programului. 


access (to) = a face acces 


1. Accesul utilizatorului la resursele unui sistem de calcul prin intermediul sistemului de operare care îi oferă o maşină 
virtuală. Sistemele cu multiacces permit lucrul simultan de la mai multe terminale (fizice sau emulate, locale sau 
aflate la distanță) a mai multor utilizatori. 

Accesul unui proces la o resursă ce i-a fost alocată de către sistemul de operare. 

Accesul la un bloc de informaţii memorate pe un suport extern (disc, bandă, casetă, tambur magnetic). În sens mai 
larg informaţiile organizate ca înregistrări în fişiere sunt şi ele resurse gestionate de către sistem. 


W 


access time = timp de acces 
Timpul necesar accesării unei informații aflată pe suport extern. Pentru dispozitivele cu capete mobile: 
tacces = t deplas + t rot + t trans 


e tdeplas - este timpul necesar deplasării capetelor de pe cilindrul (pista) curent pe cel destinație. Este componenta cu 
ponderea cea mai mare din timpul de acces. Se mai numeşte şi "timp de căutare" pentru că uneori capetele nu ajung 
după deplasare pe pista vizată şi mai este necesară o mişcare pentru corecție. 

e trot- numit şi "timp de latenţă" este timpul necesar pentru ca, prin rotirea discului, blocul dorit să ajungă sub capul de 
citire. În medie acest timp este egal cu jumătate din perioada de rotaţie a discului. 

e ttrans - timpul de transfer este timpul necesar transferului informaţiei de pe disc în buffer-ul din memorie. Este o 
caracteristică cunoscută a discului. 


Pentru dispozitivele cu capete fixe: 

tacces = t rot + t trans 

componentele având aceeaşi semnificaţie ca mai sus. Datorită absenței timpului de transfer valoarea este mult mai mică. 
Ada - Ada (limbajul de programare) 


Limbaj de programare proiectat pornind de la Pascal în urma evaluării unui mare număr de limbaje de programare. Ada este 
limbajul obligatoriu impus de Pentagon pentru proiectele software ale Departamentului Apărării a SUA. Numele nu este un 
acronim, ci aminteşte de primul programator din lume, Augusta Ada Byron, contesă de Lovelace, fiica lordului Byron şi 

asistenta lui Charles Babbage. Limbajul este orientat spre programare modulară, are o mare elasticitate în ceea ce priveşte 
tipurile de date, aduce o abordare nouă pentru tratarea excepțiilor program. Mecanismele de multitasking poartă numele de 
rendezvous. Implementările pe diverse arhitecturi sunt însoţite şi de instrumente de ingineria programării. S-au făcut eforturi 
deosebite pentru standardizare, norma în vigoare fiind Ada 95. Proiectul deosebit de vast şi costisitor care a condus la 
elaborarea şi implementarea acestui limbaj (colectivul care a dezvoltat limbajul a fost condus de Jean Ichbiah), ca şi ambiția 
de a realiza un limbaj adecvat oricărui tip de aplicaţii fac ca Ada să fie uneori considerat "PL/I al anilor 1980". 


address space = spaţiul adreselor 


Colecţia de module program şi de date pe care le adresează un proces, sau totalitatea adreselor generate de procesor când 
execută un proces. Acest spațiu este construit în faza de editare de legături, punând la un loc module obiect rezultate din 
compilarea programelor sursă ale utilizatorului sau preluate din biblioteci, module de date iniţializate sau numai rezervate, 
spaţiul rezervat pentru stivă, etc. Module reentrante se pot regăsi în spațiul de adrese al mai multor procese (componente ale 
sistemului de gestiune a fişierelor, rutine matematice frecvent utilizate, etc.). Spaţiul de adrese trebuie mapat pe memoria 
fizică la momentul execuției, fiind posibil ca numai o parte a lui să fie la un moment dat în memoria sistemului de calcul. 
Elementele fundamentale pentru construirea acestui spaţiu se găsesc memorate într-un fişier care conţine programul 
executabil. La UNIX segmentul de cod pur .text poate fi partajat de mai multe procese şi de aceea nu suferă procesul de 
swapping, în timp ce alte module se duplică în momentul execuţiei unui apel fork() şi pot fi evacuate. În sistemul RSX-11M 
spaţiul de adrese numit şi spațiu virtual era limitat la 64Kb datorită registrelor de 16 biţi. Spațiul fizic fiind mult mai mare 
introdus noţiunea de spațiu logic al adreselor. Prin maparea succesivă a unor ferestre virtuale pe diferite regiuni ale memoriei 
fizice, task-ul poate adresa în timpul execuţiei sale orice cantitate de memorie fără a depăşi însă în nici un moment limitarea 
impusă de dimensiunea registrelor (în orice moment spaţiul nu poate de păşi 64Kb). 


administrator = administrator 


Persoană însărcinată cu coordonarea şi controlul acţiunilor referitoare la un sistem de calcul (sau ansamblu de sisteme de 
calcul) aflate sub controlul unuia sau mai multor sisteme de operare. Un sistem de operare pune la dispoziţia 
administratorului următoarele categorii de servicii specializate: 


servicii pentru identificarea utilizatorilor şi asigurarea securității accesului în sistem 
servicii pentru asigurarea comunicării între utilizatori 

servicii pentru măsurarea performanţelor sistemului 

servicii pentru gestiunea dispozitivelor (discuri, benzi) din sistem 

servicii pentru administrarea sistemului de fişiere şi a imprimantelor din sistem 


Administratorul poate stabili valorile unor parametri specifici care influenţează caracteristicile de exploatare a sistemului. El 
realizează şi reconfigurarea sistemului în cazul efectuării unor modificări asupra elementelor hardware/software care compun 
sistemul de calcul. 


AFS (Andrew File System) = AFS 


Sistem de fişiere distribuit dezvoltat la Carnegie Mellon University (CMU). În anii 1980 a fost dezvoltat un proiect de sistem 
distribuit având scopul de a oferi fiecărui utilizator (student sau membru al personalului didactic şi de cercetare) acces la o 
staţie de lucru care lucrează în UNIX BSD. Un număr de reţele locale, fiecare având un server şi un număr de staţii client 
sunt interconectate într-o reţea de dimensiuni mari, care a fost extinsă şi într-un campus al altei universităţi aflată la peste 150 
km distanță. Serverele rulează un proces special "multithread". Spaţiul numelor arată ca un arbore tradiţional UNIX, la 
ierarhia locală de fişiere adăugându-se un catalog /cmu al cărui conţinut este suportat de către AFS prin intermediul 
serverelor. Pentru ca cea mai mare parte a traficului să se producă local, la deschiderea unui fişier aflat la distanță întregul 
fişier sau o parte din el este copiat într-un "cache" aflat pe discul local. Acest lucru este transparent pentru utilizator, stația de 
lucru utilizând fişierul în mod eficient, ca pe un fişier UNIX obişnuit. Numai funcţia open() a fost modificată față de un 
sistem BSD obişnuit. La închiderea unui fişier copiat de pe un server, copia sa este păstrată pe discul local pentru eventuale 
utilizări viitoare. Mecanismele care asigură coerenţa cache-urilor sunt activate numai la cererea utilizatorului, pentru a nu 
creşte traficul în reţea. În mod normal, când un proces deschide un fişier deja deschis de alt proces, el "vede" copia de pe 
discul local, care ar putea fi diferită de cea aflată pe server. Existenţa unui număr de circa 10.000 de utilizatori ridică 
probleme de securitate deosebite. 


AIX - Advanced Interactive eXecutive = AIX 

Numele dat de IBM pentru diferitele implementări ale sistemului de operare UNIX pe arhitecturi hardware produse de IBM. 
allocate (to) = a aloca 


Acţiunea de a asocia o resursă a unui sistem de calcul unei anumite activităţi din sistem, pentru a permite continuarea 
desfăşurării acelei activităţi. Alocarea resurselor reprezintă una din funcţiile fundamentale ale unui sistem de operare. Ea se 
poate referi la spaţiul de memorie (internă sau externă), timpul procesor, canale de comunicaţie, informaţii memorate în 
fişiere, echipamente periferice, etc. Alocarea poate fi statică (dacă resursele sunt puse la dispoziţia procesului indiferent dacă 
acesta le utilizează sau nu) sau dinamică (se face în funcţie de necesităţile de la un anumit moment). 


answer time = timp de răspuns 


Timpul în care este tratată complet o cerere adresată sistemului. De exemplu, pentru lucrarea î (job) timpul de răspuns Ti 
este: 


Ti = TTi - TSi 
unde: 
TTi - este momentul terminării 
TSi - este momentul sosirii lucrării în sistem 
API (Application Programming Interface) = interfață de programare a aplicațiilor 


Parte integrantă a programelor de sistem, acest tip de interfață se află plasată între o componentă hardware (placă de sunet, 
interfaţă grafică, etc) şi programul de aplicație care o utilizează. Se permite dezvoltarea de aplicații independente de un 
hardware particular, furnizorul echipamentului oferind numai driver-ul final care converteşte instrucţiunile generice ale 
interfeţei în comenzi specifice acelui echipament. Tehnica poate fi folosită şi pentru programe de bază (de exemplu Microsoft 
Windows), în loc de dispozitive hardware. 


append (to) = a adăuga 


Operaţie de lucru cu un fişier, care constă în adăugarea de informaţii la sfârşitul fişierului, după ultima înregistrare a acestuia. 
La deschiderea fişierului trebuie specificat modul "append" pentru ca sistemul să asigure extinderea fişierului prin alocarea 
spațiului suplimentar. 


application software = programe de aplicaţii 


Totalitatea programelor de aplicaţie asociate unui anumit sistem de calcul. Spre deosebire de programele de bază, care 
controlează resursele sistemului şi asigură funcționarea sa, cele de aplicaţie au rolul de a rezolva problemele specifice de 
prelucrare a informaţiilor ale utilizatorilor. De exemplu sistemele de gestiune a bazelor de date, jocurile pe calculator, 
sistemele de proiectare asistată de calculator, foile de calcul sau sistemele de publicare asistată de calculator pot fi încadrate 
în această categorie. În general aceste programe fac apel la servicii oferite de către sistemul de operare. 


asynchronous input/output = operaţie de intrare/ieşire asincronă 


Operaţie de transfer de date care se desfăşoară asincron în raport cu execuţia programului, suprapunându-se parţial în timp cu 
aceasta. Sistemele de operare în timp-real oferă cu precădere apeluri sistem pentru operaţii asincrone, precum şi mecanismele 
prin care procesul poate testa dacă operaţia s-a încheiat, poate aştepta terminarea ei, sau este informat despre această 
terminare. Sistemul UNIX, sistem cu divizarea timpului dar şi cu extensii de timp-real, oferă apeluri pentru operaţii atât 
sincrone cât şi asincrone. 


atomic = indivizibil 


na 


Operaţie care nu poate fi întreruptă. De exemplu primitivele de sincronizare test and_set sunt "atomice" în sensul că 

realizează operaţiile de testare şi de modificare a variabilei de blocare ("zăvor”) ca pe o operaţie unică, împiedicând astfel 
testarea valorii ei de către mai multe procese simultan. Foarte multe mecanisme de sincronizare se implementează ca operaţii 
indivizibile. 


attach (to) = a ataşa 


Prin acţiunea de ataşare a terminalului, un proces creează un canal de transfer de informaţii, utilizatorul putând să 
interacţioneze cu procesul (task-ul) aflat în execuţie. 


auxiliary memory = memorie auxiliară 


Porţiune a memoriei unui sistem de calcul care are rolul de a păstra cantități mari de informaţie (programe sau date) pentru a 
putea fi aduse în memoria internă în vederea prelucrării. Memoria auxiliară are capacități mai mari dar şi timpi de acces mai 
mari faţă de memoria internă. Costul pe bit memorat este mai mic decât în cazul memoriei interne. Memoria auxiliară 
păstrează informaţia într-un mod persistent (nevolatil) în sensul că informaţia continuă să rămână pe suportul extern de 
informaţie chiar după dispariția alimentării. Exemple specifice sunt memoriile auxiliare realizate pe discuri magnetice cu 
capete fixe sau mobile, pe discuri realizate în tehnologie Winchester, pe dischete (discuri flexibile), pe compact discuri (CD- 
ROM), pe tambururi magnetice sau diverse variante de memorie pe bandă magnetică. Un termen echivalent este cel de 
memorie externă. 


average access time = timp mediu de acces 
Media timpilor de acces la informaţii. (A se vedea şi "timp de acces") 
awk = awk (limbajul) 


Limbaj din lumea sistemelor de operare UNIX dezvoltat de Alfred Aho, Peter Weinberger şi Brian Kernighan. Serveşte la 
prelucrarea textelor (unul dintre scopurile principale pentru care a fost construit primul sistem UNIX) şi se caracterizează 
prin: o sintaxă înrudită cu limbajul C, prelucrare orientată pe câmpuri, lipsa declaraţiilor de tip pentru variabile. 


Litera B 
background job = lucrare cu prioritate redusă 


În sistemele de operare cu prelucrare pe loturi ("batch processing") termenul desemnează o lucrare neinteractivă căreia i se 
asociază de obicei (în algoritmul de planificare spre execuţie) un nivel de prioritate mai scăzut. Se consideră că în sistem 
există două cozi: în coada din primul plan ("foreground") se află lucrările cu prioritate mare, iar în cea din fundal 
("background") lucrările cu prioritate mai mică; acestea nu se planifică decât atunci când prima coadă este vidă. 


background process = program executat în fundal 


Se consideră cazul unui sistem de operare multiproces în care utilizatorul interacționează cu sistemul prin intermediul unui 
terminal. Un proces lansat în execuţie de către utilizator fără ca acesta (procesul) să deţină controlul fişierului standard de 
intrare se numeşte "background process". El este detaşat de la terminalul de la care a fost lansat şi adesea rulează cu o 
prioritate mai mică. Termenul a fost pentru prima dată introdus la OS/360, iar în momentul de față este utilizat la UNIX 
printre ale cărui caracteristici se numără şi cele de multiproces şi multiacces. 


backing store = memorie auxiliară 


Memorie nevolatilă de capacitate mai mare decât memoria principală, dar cu timp de acces mai mare (de exemplu: disc 
magnetic, tambur magnetic, bandă magnetică). Utilizată uneori pentru realizarea de copii de salvare ale unor informaţii în 
organizări diverse. Preţul mare al memoriei interne face ca dimensiunea ei să fie limitată; memoriile auxiliare sunt mult mai 
ieftine şi pot avea dimensiuni mult mai mari. Prin utilizarea memoriei tampon se realizează o creştere a performanţelor. 


back-up (to) = a salva 

Deoarece informaţiile memorate în fişiere se pot pierde (în urma unor erori de programare sau de operare, în urma unor 
acţiuni răuvoitoare sau în urma deteriorării suportului magnetic), periodic se fac copii de rezervă ale acestora pentru a se 
putea restaura fişierele pierdute. Se salvează sisteme de fişiere în întregime, părţi din ele, sau fişiere individuale. Suportul pe 
care se realizează copia poate fi o bandă magnetică, un disc de mare capacitate, sau un mediu obişnuit, identic cu cel salvat. 
Uneori, informaţiile salvate se compactează, astfel încât să ocupe cât mai puţin spaţiu, accesul la ele urmând a se face 
secvențial cu ocazia restaurării şi nu pentru regăsire şi accesare rapidă. Sarcina salvării informaţiilor revine administratorului 
de sistem, dar în sistemele de operare moderne rolul sistemului de operare este foarte mare. Astfel, în UNIX activitatea de 
salvare se planifică după o anumită strategie (care stabileşte ce se salvează, cu ce periodicitate şi pe ce suport magnetic pentru 
a refolosi după un timp vechile benzi), iar sistemul cere la momentul potrivit montarea volumului corespunzător. La unele 
sisteme DEC activitatea de salvare se realizează automat, fără intervenţia operatorului sau a administratorului, în momente în 
care încărcarea sistemului este mai mică (de exemplu pe timpul nopţii). Sunt utilizate memorii de masă special construite. 


basic input/output system (BIOS) = sistem de intrare/ieşire de bază (BIOS) 


Program care execută operaţii de intrare/ieşire de bază. El realizează teste ale componentelor sistemului cu ocazia lansării 
acestuia ("boot"), încarcă sistemul de operare de pe disc, conţine programe capabile să acceseze echipamentele periferice, etc. 
În mod normal BIOS-ul este rezident într-o memorie permanentă. El are un rol important în portabilitatea sistemului de 
operare. Pentru arhitecturi diverse, bazate pe aceeaşi familie de microprocesoare, ceea ce diferă de la un sistem la altul este 
modul în care se realizează operaţiile de intrare/ieşire. Dacă se separă aceste operaţii în BIOS, aceasta este singura parte a 
sistemului care trebuie modificată la portarea lui. Procentual aceasta reprezintă o mică parte din totalul programelor de 
sistem. 


batch processing = prelucrare pe loturi 


Tehnică de organizare a exploatării sistemului de calcul care se bazează pe acumularea de lucrări (în loturi) care sunt 
executate împreună pentru creşterea eficienţei. În felul acesta, la un moment dat se poate planifica pentru execuţie acea 
lucrare care va utiliza optim resursele disponibile. De exemplu, în cazul existenţei unei partiţii libere de 256Kb nu se va alege 
o lucrare care solicită 1Mb sau una care necesită numai 20Kb, iar în cazul unui grad scăzut de utilizare a unităţii centrale se 
va planifica o lucrare din clasa celor "CPU intensive". 


batch system = sistem de prelucrare pe loturi 


Sistem de operare la care prelucrarea se face pe loturi. Sistemul trebuie să dispună de comenzi care se execută neinteractiv. In 
principiu se rulează în acest fel programe de aplicaţie lungi sau care utilizează intensiv unitatea centrală sau echipamentele 
periferice. 


benchmark = program de evaluare a performanţelor 


Program destinat evaluării performanţelor unor dispozitive hardware sau unor aplicaţii software. De exemplu benchmark- 
urile Drystone şi Whetstone sunt destinate măsurării performanţelor unităţii de calcul în virgulă mobilă. Aceste programe 
constau în generarea şi executarea unor secvenţe de comenzi, măsurarea timpului necesar execuţiei acestor comenzi şi 
producerea unor statistici asociate. 


best fit = cea mai bună potrivire 


Algoritm utilizat în alocarea de spaţiu în memoria internă sau auxiliară în cazul unor tehnici de partiţionare dinamică. Dintre 
zonele libere suficient de mari pentru a satisface cererea se alocă aceea care produce cel mai mic spaţiu neutilizat (cea mai 
mică dintre ele). De exemplu pentru alocarea a 100Kb, în cazul unor zone libere de 256kb, 64kb, 128kb, 512kb se va alege 
zona de 128kb care produce după alocare o nouă zonă liberă de 28kb. 


bits per inch (bpi) = biţi pe inch 


Indicator de măsurare a densităţii de memorare de informaţii pe discuri şi benzi magnetice numeric egal cu numărul de biți 
memoraţi pe o lungime de un inch (25.4 mm) a pistei. Serveşte la clasificarea echipamentelor (de exemplu: simplă densitate, 
dublă densitate, densitate mare, etc.). Din dorinţa de a creşte capacitatea de stocare de informaţii, densitatea creşte mereu; 
acest lucru este posibil datorită progreselor tehnologiei. 


bits per second (bps) = biţi pe secundă 

Indicator de măsurare a vitezei de transmisie. El este numeric egal cu numărul de biţi transmişi/ recepţionaţi într-o secundă de 
către un anumit dispozitiv hardware. De exemplu, una din cerinţele minimale pentru ca un dispozitiv de afişare să poată fi 
considerat staţie de lucru (workstation) este aceea de a permite desfăşurarea de comunicaţii cu viteza de 1 Mbps. Pentru 
utilizarea sistemului de operare de la terminal trebuie setată corect viteza de transfer a acestuia, în concordanţă cu 
caracteristicile sale tehnice (bpi este şi unitate de măsură a vitezei de comunicaţie pe o interfaţă serială). 


block 


Grup de octeți sau cuvinte tratate ca o singură entitate. Unele dispozitive de memorie auxiliară au structură de bloc, la o citire 
sau scriere transferând un bloc în întregime (dacă sunt necesari numai 2 octeți, se transferă întregul bloc în memorie şi se 
copiază din zona tampon numai informaţia utilă). Acestea sunt blocuri fizice, spre deosebire de cele logice, pe care le 
organizează utilizatorul pentru că fişierele sunt colecţii de astfel de informaţii structurate. 


blocked process = proces blocat 


Stare în care se află un proces care nu poate fi executat de către un procesor deoarece procesul aşteaptă producerea unui 
eveniment. De exemplu, un proces care a lansat o operaţie de intrare/ieşire poate fi blocat (pentru a nu ocupa inutil procesorul 
pe perioada execuţiei acestei operaţii) şi va aştepta terminarea respectivei operaţii. În momentul terminării operaţiei, procesul 
va deveni pregătit pentru execuţie; ulterior el va putea fi ales de către planificator pentru a primi resursa procesor şi a putea 
astfel să îşi execute în continuare instrucțiunile. Un proces poate fi de asemenea blocat în aşteptarea eliberării unei resurse 
temporar indisponibile. 


blocking factor = factor de blocare 


Numărul de înregistrări logice dintr-un bloc fizic. Pentru a nu risipi spaţiul pe suportul extern de informaţii, mai multe 
înregistrări logice se grupează într-o înregistrare fizică. 


boot (to) = a porni (sistemul de operare) 


La pornirea sistemului de calcul, la schimbarea sistemului de operare care îl controlează, sau la reluarea după o cădere, 
sistemul de operare se încarcă de pe suportul extern şi primeşte controlul după o procedură care poate cuprinde următorii paşi 
(dar pot exista variaţii semnificative de la un sistem la altul): 


e prin hardware se citeşte automat un bloc de pe disc sau bandă, bloc care cuprinde un mic program de încărcare căruia 
i se dă controlul; 

e programul de încărcare aduce de pe suport extern în memorie acele blocuri care conţin imaginea memorie a nucleului 
sistemului; 

e nucleul primeşte controlul şi execută un număr de proceduri de inițializare, care aduc structurile de date interne în 
starea corespunzătoare; 

e sistemul de operare are controlul integral asupra tuturor resurselor şi activează interfaţa cu utilizatorul. 


In unele cazuri încărcătorul iniţial încarcă şi dă controlul unui încărcător mai puternic, în alte cazuri încărcarea are loc de la 
distanță, prin reţea, etc. 


Bos (Business Operating System) = Bos 


Sistem de operare proiectat cu intenţia de a realiza portabilitatea între diferite maşini a programelor scrise în limbajul 
COBOL. 


BSD - Berkeley Software Distribution = BSD 


Sistem UNIX dezvoltat la "University of California at Berkeley", pe baza versiunii 6 a sistemului UNIX produse la 
laboratoarele Bell. Este una din variantele cele mai răspândite de UNIX (alături de System V - AT&T). Decizia de a oferi 
gratuit sursele sistemului UNIX unor universităţi a avut un efect benefic asupra dezvoltării şi impunerii sale atât comercial 
cât şi în mediul academic. BSD UNIX a cunoscut o dezvoltare continuă şi a produs numeroase îmbunătăţiri faţă de varianta 
de la care a pornit. Principalele contribuţii se referă la realizarea gestiunii memoriei printr-un mecanism de paginare, 
schimbarea modului de implementare a sistemului de fişiere, introducerea de facilităţi de comunicaţie între sisteme UNIX 

(sockets) şi a protocolului TCP/IP care a şi devenit un standard de facto. Au fost adăugate şi numeroase utilitare ca: editorul 
de texte vi, interpretorul de comenzi Cshell, diferite compilatoare. In prezent variantele 4.3 BSD şi 4.4 BSD sunt suportate pe 
sisteme comercializate de SUN, DEC şi alte firme de prestigiu. 


buffer = tampon 


Zonă de memorie utilizată de obicei pentru a compensa diferenţa de viteză dintre unitatea centrală de prelucrare şi diferitele 
dispozitive de intrare/ieşire. Sistemul UNIX are o politică complicată de alocare dinamică de zone tampon utilizate cu rol de 
memorie "cache". O oprire accidentală a sistemului poate conduce la pierderea unor informaţii stocate în aceste zone tampon, 
dacă ele nu au fost anterior copiate pe disc. 


Litera C 
C = limbajul de programare C 


Limbaj de programare de nivel înalt, proiectat la începutul anilor '70 de Denis Ritchie la laboratoarele Bell. A fost folosit în 
rescrierea sistemului de operare UNIX (acesta fiind de fapt scopul principal pentru care a fost proiectat). Este un limbaj 
utilizat atât de programatorii de aplicaţie cât şi de programatorii sistem. El combină eleganța şi puterea limbajelor de nivel 
înalt cu facilităţile limbajelor de asamblare. Limbajele care au stat la baza specificării limbajului C sunt: BCPL (Martin 
Richards - Cambridge University) şi B (Ken Thompson Bell Labs). Limbajul C este obiectul unui standard ANSI. 


C++ = limbajul de programare C++ 


Este o dezvoltare a limbajului C, realizată de Bjarne Stroustrup în 1980. El furnizează o serie de completări ale limbajului C 
Şi pune la dispoziţia programatorului mecanisme de programare orientată spre obiecte. 


Dintre completările aduse de C++ pot fi menţionate: 


operatori de transfer a informaţiei între program şi fişierele de intrare standard şi de ieşire standard; 
transferul prin referinţă al parametrilor de funcţii, 

posibilitatea supraîncărcării semnificației operatorilor, 

noi operatori pentru gestiunea dinamică a memoriei (new, delete). 


cache memory = memorie intermediară 


Memorie cu performanţe deosebite (dar cu preţ ridicat şi deci cu capacitate mică) interpusă între procesor şi memoria internă. 
Informaţiile cele mai recent accesate de procesor sunt păstrate aici. Dacă programele îşi concentrează adresările (proprietate 
numită "locality = localizare a adresărilor”) următorul acces la aceeaşi informaţie se va realiza mai rapid, direct în memoria 
intermediară. Se spune că s-a produs un ciclu hit. În caz contrar, informaţia se va aduce din memoria mai lentă (ciclu miss). 
În ultimul timp conceptul a fost extins şi la alte niveluri ale ierarhiei de memorii: de exemplu se face "cash" la disc păstrând 
informaţiile în zone tampon din memoria internă, sau pe rețea, păstrând fişierul adus de la distanţă (sau o parte a lui) pe discul 
local, etc. 


cancel (to) = a anula (a abandona) acţiunea în curs 


Cererile de servicii adresate modulelor sistemului de operare sau de comunicaţii pot fi anulate fie când acestea se află în 
aşteptare pentru a fi servite, fie când sunt în curs de desfăşurare. Un exemplu tipic este distrugerea unui proces scăpat de sub 
control sau cu comportament incorect. Cererile lui de intrare/ieşire trebuiesc anulate pentru că ele nu se mai pot desfăşura 
după dispariţia procesului (şi nici nu trebuie să mai fie servite). 


capability = capabilitate 
Totalitatea drepturilor de acces pe care le are un proces/utilizator asupra unei colecţii de obiecte protejate din sistem. 


capability list = listă de capabilități 

Lista modurilor în care un proces/utilizator poate accesa obiectele protejate din sistem (sau un subdomeniu al lui). Pentru 
fiecare obiect se listează acţiunile permise pentru procesul/utilizatorul în cauză. Este o reprezentare a unei linii din matricea 
drepturilor de acces. 


catalogue = catalog (A se vedea şi "'directory') 


Mecanism folosit în sistemul de gestiune a fişierelor pentru a structura mulțimea fişierelor din sistem şi pentru a adresa 
simbolic fişierele (prin asocierea de nume complete). De obicei un catalog este tot un fişier ce conţine componente numite 
"intrări în catalog" asociate unor fişiere sau/şi cataloage. Fiecare intrare ar putea conţine numele fişierului şi identificatorul 
său unic în sistem (dar în unele sisteme mai sunt memorate şi alte informaţii). Cataloagele alcătuiesc o structură ierarhică 
(arborescentă). 


Catalog 
radacina [] Catalog 


O 


Fisier 
obisnuit 


central processing unit (CPU) = unitate centrală de prelucrare 


Subsistem al unui sistem de calcul capabil să execute (decodifice, interpreteze) un set de instrucțiuni, să genereze adresele 
acestora şi să citească/scrie într-o memorie care păstrează programul pe durata execuției acestuia. Procesorul este compus 
dintr-o unitate de comandă şi una de prelucrare (care asigură executarea instrucțiunilor sub controlul semnalelor de comandă 
primite de la unitatea de comandă). 


Elementele ce caracterizează unitatea centrală de prelucrare sunt repertoriul de instrucțiuni (codul maşină), formatul 
instrucțiunilor, modurile de adresare, viteza de prelucrare. Unii autori consideră că alături de procesor din unitatea centrală 
face parte şi memoria internă a sistemului. 


Timpul de unitate centrală este o resursă importantă pe care o administrează sistemul de operare prin activităţile de 
planificare pentru execuţie. 


characters per inch (cpi) = caractere pe inch 


Indicator de măsurare a dimensiunii caracterelor unui dispozitiv de afişare (imprimantă) ce exprimă numărul de caractere 
afişabile pe orizontală pe un inch. Valori tipice: 10 cpi, 12 cpi, 17 cpi. Diferitele programe care solicită servicii de imprimare, 
trebuie să specifice în apelurile sistem şi aceste valori de care va fi responsabil driver-ul. 

characters per second (cps) = caractere pe secundă (cps) 


Indicator de performanţă a unui dispozitiv de imprimare numeric egal cu numărul de caractere afişate de către acesta într-o 
secundă. Valori tipice pot fi de ordinul zecilor, sutelor sau chiar miilor de cps. Acelaşi indicator poate fi folosit şi pentru 
specificarea vitezei de transfer a informaţiei între două dispozitive hardware. 


checkpoint = punct de reluare (într-un program) 
Punct de reluare a execuţiei unui program întrerupt. 
child process = proces fiu 


Proces creat dinamic de un alt proces numit proces tată (sau proces părinte). În sistemul de operare UNIX prin fork() se 
realizează duplicarea procesului tată, astfel încât procesul tată şi cel fiu au spaţii de adresă diferite, dar imediat după creare 
conţinutul celor două spaţii este identic. Se produce un fenomen de "moştenire" a contextului de execuţie şi a fişierelor 
deschise. În principiu, ulterior, procesul fiu îşi poate schimba conţinutul spaţiului său de adrese printr-un apel sistem exec(). 
Prin aceste mecanisme fork-exec se permite crearea unei ierarhii de procese. 


circular buffer = zonă tampon circulară 


Zonă de memorie tampon implementată printr-o coadă având asociaţi doi indicatori. Indicatorul P1 referă elementul unde va 
fi scrisă următoarea valoare iar P2 referă elementul care va fi citit la următoarea operaţie de citire din coadă. Se 
implementează astfel o relaţie producător/consumator cu zonă tampon limitată. Dacă se consideră că bufferul circular are N 
elemente, după fiecare operaţie de citire/scriere a informaţiei din buffer, indicatorul corespunzător va avansa circular, 
conform relaţiei: 


p = (prl) mod N. 


P1 


< 


CLI Command-line interface = interfață orientată linie de comandă 


Interfaţă utilizator care afişează o invitație la dialog şi aşteaptă din partea utilizatorului o comandă sub forma unui text (şir de 
caractere) care descrie prelucrările pe care trebuie să le facă sistemul. 


client = client 

Un program utilizat pentru a contacta un alt program numit "server" în vederea obţinerii unui serviciu de la acesta. Serviciul 
constă dintr-o prelucrare de informaţii sau din regăsirea unor informaţii. Cele două programe se pot afla pe acelaşi sistem de 
calcul sau pe sisteme diferite, care comunică între ele. 


Client/Server Architecture = arhitectură client/server 


Mod de proiectare şi implementare a aplicaţiilor (dar şi a unor programe de bază). Un număr de programe "server" (la limită 
unul singur) sunt specializate în oferirea eficientă a unor servicii de prelucrare de date către un număr de programe "client" cu 
care comunică în mod disciplinat, potrivit unor protocoale. Programele se pot afla pe sisteme diferite sau pe acelaşi sistem. 


close a file (to) = a închide un fişier 


Operaţie echivalentă cu eliberarea resursei informaţie de către procesul care o deţine la un moment dat. Se închide canalul de 
legătură între memorie şi suportul extern, se eliberează structurile de date alocate la deschidere şi eventual se forțează o 
scriere pe disc a zonei tampon asociate, dacă acest lucru este necesar. 


cluster = grup de blocuri de alocare 


Grup de blocuri fizice sau logice care se alocă şi se gestionează ca o singură unitate. Unele scheme de alocare a spaţiului 
ocupat pe disc (dispozitive de memorie externă cu acces aleator), folosesc ca unitate de alocare grupul de blocuri deoarece 
discurile tind să devină din ce în ce mai mari, adresele de blocuri să ocupe din ce în ce mai mult spaţiu, depăşind uneori 
poate coincide cu un sector de pe disc sau poate ocupa mai multe sectoare. Un "cluster" conţine mai multe blocuri şi va 
conduce la fragmentare internă (pentru 4 octeți se alocă o unitate de alocare). În cazul sistemului MS-DOS, alocarea spaţiului 
pe disc este gestionată prin intermediul unei tabele FAT (File Acces Table) al cărui conţinut este stocat în primele sectoare 
ale pistei 0 a discului. Fiecare intrare în tabela FAT corespunde unui grup de blocuri de alocare. Intrările din tabela FAT sunt 
folosite pentru a forma liste de "clustere" asociate fişierelor de pe disc. O listă de clustere (L) corespunde unui fişier (F) şi 
cuprinde numerele tuturor clusterelor ce conţin informaţii din (F). Începutul listei (L) este reţinut în intrarea de catalog 
asociată lui (F) iar ultimul cluster ce corespunde lui (F) va fi marcat cu o valoare specială. 


command file = fişier de comenzi 


Fişier ce conţine o succesiune de comenzi ce pot fi tratate de către interpretorul de comenzi ca şi cum acestea ar fi specificate 
de un utilizator de la terminal. Uneori fişierele de comenzi mai sunt numite şi proceduri (script-uri) shell, fişiere indirecte de 

comenzi, sau fişiere "batch". Majoritatea limbajelor de comandă moderne sunt şi limbaje de programare, astfel încât în fişier 

nu se găsesc numai secvenţe de comenzi, ci programe care conţin şi alte structuri de control. 


command language = limbaj de comandă 


Limbaj folosit de utilizatorul unui sistem de calcul pentru descrierea cerinţelor sale de prelucrare. Este un element 
caracteristic atât sistemelor de operare interactive, în timp partajat cât şi şi sistemelor de prelucrare pe loturi de lucrări. 
Majoritatea limbajelor de comandă moderne sunt şi limbaje de programare. Ele pun la dispoziţia utilizatorului comenzi ce pot 
specifica ordinea de execuţie a altor comenzi, modul de sincronizare şi comunicare între comenzi, proceduri locale etc. Acest 
limbaj este interpretat, chiar dacă comenzile sunt memorate într-un fişier de comenzi. Interpretorul de comenzi UNIX se 
numeşte shell. 


command line = linie de comandă 


Şir de caractere, introdus de utilizator şi interpretat de interfaţa de comandă a unui sistem de operare, prin care utilizatorul 
solicită îndeplinirea unor acţiuni în sistem. Face posibilă utilizarea sistemului de la cele mai simple terminale alfanumerice. 
În general o linie de comandă este alcătuită din mai multe cuvinte (separate prin spaţii sau caractere TAB). Primul reprezintă 
numele comenzii, iar următoarele aşa numiții parametri ai comenzii. Interpretorul de comenzi poate accepta comenzi interne 
(ale căror funcţii sunt codificate chiar în interiorul sistemului) şi comenzi externe. Acestea din urmă sunt practic programe 
executabile stocate pe un mediu de informaţie externă. Prin linia de comandă se specifică de fapt încărcarea şi execuţia unui 
program (sau a mai multor programe) şi eventual modul de efectuare a comunicării şi sincronizării între ele. Pe lângă aceste 
comenzi imperative pot exista şi comenzi declarative care au ca efect setarea unor câmpuri din structuri de date ale 
sistemului: determinarea modului de comportament al unui terminal, schimbarea identităţii utilizatorului, etc. 

command prompt = simbol de invitaţie 


Şir de caractere afişat de către interfaţa de comandă a unui sistem de operare ce indică posibilitatea introducerii unei comenzi 
de către operator. Pot fi asociate şi alte informaţii cu acest simbol: numele maşinii pe care este deschisă sesiunea la distanță, 
numele catalogului curent, tipul utilizatorului şi drepturile sale (de exemplu în Bourne-shell UNIX simbolul '$' indică un 
utilizator obişnuit, iar '#' un utilizator privilegiat numit root). 


Communicating Sequential Processes (CSP) = procese secvențiale comunicante 


Notaţie propusă de Hoare (1978) pentru proiectarea sistemelor paralele. Conceptele de proces şi comandă gardată au fost 
încorporate într-un limbaj paralel experimental. Sunt oferite mecanisme de sincronizare bazate pe transferul de mesaje. 
Sincronizarea a două procese se numeşte rendezvous şi conceptul se regăseşte dezvoltat în Ada. 


compaction = compactare 


Tehnică utilizată în subsistemul de administrare a memoriei într-un sistem de operare. Procedeul constă în fuzionarea tuturor 
porțiunilor de spaţiu liber, prin mutarea (relocarea) zonelor alocate proceselor către adrese mici. Aceeaşi tehnică se utilizează 
şi pentru disc, pentru a elimina fragmentarea fişierelor şi a spaţiilor libere. Se obţine un spor însemnat de viteză, micşorând 
timpii de deplasare şi informaţiile memorate pentru regăsirea informaţiilor. 


compliant = conform 


Conformitatea cu anumite standarde este o cerinţă pe care trebuie să o respecte pachetele de programe de bază şi de aplicaţii, 
ca şi echipamentele, pentru a se asigura portarea uşoară a aplicaţiilor sau a programelor utilitare. Este o cerinţă economică 
majoră, care explică atât importantele eforturi are se fac pentru standardizare, cât şi pe cele de verificare şi atestare a 
conformităţii cu aceste standarde. 


computer operator = operator la calculator 


Persoană însărcinată cu supravegherea şi dirijarea funcţionării unui sistem de calcul. Este persoana care trebuie să fie 
familiarizată cu procedurile manuale de utilizare a sistemului: pornirea/oprirea echipamentelor, montarea/demontarea de 
volume, alimentarea echipamentelor cu hârtie, toner, etc. Operatorul trebuie să stăpânească şi limbajul de comenzi pentru a 
asigura înlănţuirea activităţilor în sistem, oprirea lor sau terminarea forţată. 


concurrency = concurență 


Termen generic pentru suprapunerea în timp a unor activități. Activitățile pot fi independente sau pot implica accesul la 
resurse comune. 


concurrent processes = procese concurente 


Două procese P şi Q se numesc procese concurente dacă prima operaţie a unuia începe înaintea terminării ultimei operații a 
celui de-al doilea. Operatiile pot fi suprapuse în timp, întrețesute sau parțial suprapuse, parțial întrețesute. 


Procesul P 


Procesul Q 


concurrent C = C concurent 

Extensie a limbajului C care suportă concurenţa. Atât pentru sisteme concentrate cât şi pentru medii distribuite, introducerea 
de limbaje de programare care suportă concurenţa proceselor s-a realizat prin două metode principale: crearea de limbaje noi 
sau extinderea unor limbaje de programare secvenţială cunoscute, limbaje care s-au impus deja şi au un număr important de 
susţinători. Pentru limbajul C sunt cunoscute mai multe astfel de extensii, una bazată pe conceptul de rendez-vous, altele pe 
comunicarea asincronă între procese prin mesaje. 


concurrent Pascal = Pascal concurent 


Extensie a limbajului Pascal secvențial cu procese, monitoare şi clase, realizată de către Per Brinch Hansen şi colaboratorii 
săi. Primul limbaj care a suportat monitoare, accesul la dispozitivele de intrare/ieşire făcându-se prin apeluri de monitoare. În 
acest limbaj au fost scrise sistemele de operare SOLO şi TRIO. Din motive de protecţie, pe lângă extensiile amintite, 
limbajului i-au fost însă impuse şi restricţii, cum ar fi renunţarea la recursivitate. Este unul dintre motivele pentru care 
limbajul nu s-a impus. 


concurrent programming = programare concurentă 


Mod de programare specific scrierii sistemelor de operare, conducerii proceselor industriale şi altor aplicaţii în care intervin 
procese concurente care utilizează resurse comune. 


configuration = configuraţie 


Totalitatea resurselor de care dispune la un moment dat un sistem de calcul şi modul în care acestea sunt organizate. Exemple 
de resurse sunt: procesoare, echipamente periferice, memorie internă, memorie cache, memorii auxiliare, suport pentru 
comunicaţii cu alte sisteme de calcul. Mai multe echipamente periferice pot fi cuplate pe acelaşi controler sau pe cuploare 
diferite. Un echipament se poate conecta pe o interfață serială sau pe multiplexor (iar în anumite situaţii pe o interfață 
paralelă), modul de control fiind diferit. Din configuraţie pot face parte diferite ierarhii de memorii. Comunicaţiile cu alte 
sisteme de calcul se pot baza pe tehnologii diverse, interfețele de reţea fiind componente importante ale configuraţiilor 
actuale. În anumite cazuri se poate identifica o configurație minimală (minimul de resurse necesar pentru a face funcționarea 
posibilă) şi o cofigurație maximală (cantitatea maximă de resurse ce pot fi controlate de sistem). Unele sisteme de operare 
permit modificarea dinamică a configurației sistemului de calcul, în timp ce altele necesită reconfigurarea nucleului sau 
activităţi de administrare cu ocazia modificărilor configurației. 


configuration management = administrarea configurației unui sistem 


Procesul de identificare, definire, înregistrare şi raportare a resurselor componente ale configurației unui sistem de calcul, 
precum şi tratarea cererilor de modificare a acestora. 


console = consolă 


Staţia de lucru a operatorului în sistemele de talie mare ("mainframes") în trecut. Oferea privilegii deosebite persoanei care 
avea acces la tastatura sa. În UNIX şi în alte sisteme de operare moderne, operatorul (superuser) îşi realizează privilegiile la 
orice terminal prin furnizarea parolei corecte, consola fiind terminalul de la care s-a lansat sistemul. În UNLX consolei i se 
asociază fişierul special 


/dev/console 


Din motive de securitate a sistemului se poate limita activitatea de administrare la un terminal plasat într-un loc sigur. In 
cazul microcalculatoarelor şi al calculatoarelor personale, ecranul şi tastatura primesc numele de consolă şi în unele sisteme 
de operare li se asociază un nume de pseudo-echipament. 


consumer = consumator 


Proces care consumă resurse temporare produse de un alt proces numit producător. De cele mai multe ori resursele 
consumate sunt date organizate sub formă de mesaje. 


context switch = comutarea contextului 

Ansamblu de acţiuni (salvare/restaurare de registre, actualizarea conţinutului unor structuri de date sistem) desfăşurate în 
momentul schimbării procesului activ curent (cel care deţine controlul procesorului). Când procesorul este liber (procesul 
activ s-a blocat) sau când se face prelevarea forţată a procesorului, planificatorul de procese alege un nou proces pentru a-i 
aloca procesorul, se salvează starea procesului întrerupt şi se încarcă starea noului proces. 


conversational mode = regim conversaţional 


Regim de utilizare a unui sistem de calcul prin care utilizatorul se află în comunicare directă cu calculatorul prin intermediul 
unui terminal. Modul de lucru este interactiv. Utilizatorul introduce comenzi de la tastatură şi primeşte răspunsuri din partea 
sistemului, putând să corecteze erori de sintaxă sau de logică şi să înlănţuie prelucrările într-o ordine arbitrară. Multe sisteme 
de operare cu regim interactiv sunt sisteme cu divizarea timpului (time-sharing), politica de planificare a proceselor pentru 
execuţie fiind bazată pe alocarea unor cuante de timp egale pe rând tuturor proceselor şi prelevare forțată la expirarea cuantei 
alocate. 


cooked mode = modul "cooked" 


În sistemul UNIX este modul normal de lucru (în opoziţie cu modul raw) în care driver-ul de terminal interpretează 
caracterele speciale ("erase", "kill", etc), iar întreruperile sunt permise. Mai general, la alte sisteme de operare, acest termen 
se poate referi la orice mod în care sistemul realizează prelucrări intensive ale datelor, înainte ca acestea să fie transmise 
programului. 


CORAL 66 = CORAL 66 


Limbaj de programare pentru timp real. Derivat din limbajele JOVIAL şi ALGOL-60. Limbajul a fost, începând din 1970 şi 
până la apariţia limbajului ADA, standardul adoptat de industria militară britanică. 


core = memorie internă 


Memorie principală sau memorie RAM. Denumirea datează din timpul când memoriile erau realizate având ca suport inelele 
de ferită (ferrite-core). Termenul este folosit în expresii ca "in core" desemnând informaţii rezidente în memoria internă. 


core map = harta memoriei 


b) 


Reprezentare intuitivă a conţinutului diferitelor zone ale memoriei la un moment dat. Utilizabilă fie în faza de proiectare a 
modulului de administrare a memoriei, fie pentru monitorizarea stării memoriei cu ajutorul unor programe utilitare. In 
exemplul de mai jos sunt prezentate hărți ale memoriei pentru diferite modele de administrare a memoriei interne prin alocare 

singulară contiguă. 
core dump = imagine a conţinutului memoriei 


O copie a conţinutului unei zone de memorie. De exemplu, imaginea memoriei ocupate de un proces, produsă când procesul 
este terminat forţat ca urmare a unei erori interne sau a unei intervenţii operator. A se vedea "dump", "abort". 


CP/M (Control Program for Microcomputers) = CP/M 


Sistem de operare pentru microcalculatoare bazate pe microprocesoare pe 8 biţi Intel 8080 şi Z-80 scris de Gary Kildall 
(fondatorul companiei Digital Research). A fost înlocuit de MS-DOS după apariţia în 1981 a IBM PC. 


CPU time = timp de unitate centrală 


Durată de timp în care un proces a avut la dispoziţie resursa procesor (i.e. procesorul a executat efectiv instrucțiunile 
respectivului proces). În restul timpului procesul este blocat în aşteptarea terminării unor operaţii de intrare/ieşire sau 
eliberării unor resurse, sau aşteaptă să i se aloce procesorul (se află în starea "pregătit pentru execuţie"). 


cracker = "cracker" 


Utilizator rău intenționat care îşi petrece timpul încercând să depăşească barierele de securitate specifice unui sistem de 
operare. În mod normal acest tip de utilizator nedorit nu produce pagube, dar uneori poate să şi aducă prejudicii importante 
sistemului (ştergere de fişiere, modificarea lor sau chiar distrugerea întregului sistem). Formă de vandalism în utilizarea 
facilităţilor oferite de un sistem de calcul. De obicei cunoştinţele teoretice ale unui "cracker" au un nivel coborât, el imitând 
(preluând) unele reţete citite în cărţi, pe Internet sau văzute la alţi utilizatori. 


crash = cădere (în pană) 


Cădere neașteptată, bruscă a sistemului. În cazul unui sistem de operare oprirea poate fi voluntară. Unele dintre cauzele care 
pot provoca o astfel de oprire sunt defectarea discului de pe care se încarcă componentele sistemului, sau detectarea unor 
inconsistenţe în structurile de date interne ale sistemului. Chiar în cazurile în care erorile ar putea fi ignorate, se preferă 
oprirea sistemului pentru a se limita întinderea unor eventuale distrugeri ale informaţiilor. Uneori se salvează o imagine a 
memoriei ("dump") care permite o analiză ulterioară a circumstanțelor în care s-a produs căderea. 


critical region = regiune critică 


Notaţie în limbaje de nivel înalt pentru realizarea excluderii mutuale a accesului proceselor la variabile utilizate în comun. 
Construcţia: 


region v do S; 


apare într-un proces P care trebuie să execute operaţiile Sîn care se accesează componentele variabilei v declarată ca 
variabilă comună (shared). Se impune planificarea pentru execuţie a procesului într-o secţiune critică. Alte procese care 
doresc să facă acces la aceeaşi variabilă vor trebui să aştepte ieşirea procesului P din secţiunea critică. 


critical section = secţiune critică 


Secvenţă de cod nereentrant care poate fi executată de către un singur program la un moment dat. În această parte a 
programului procesul accesează zone de memorie partajată, fişiere utilizate în comun cu alte procese sau alte resurse comune 
a căror utilizare fără excludere mutuală poate conduce la condiţii de cursă. Este necesar ca execuţia secțiunii critice să se 
termine într-un timp cât mai scurt (pentru a permite şi altor procese aflate în aşteptare să intre în secţiune critică). Decizia de 
a permite accesul unui proces în secțiune critică trebuie luată într-un timp finit (un proces nu poate fi amânat la infinit 
datorită sosirii unor noi procese cu prioritate mai mare). 


Realizarea unei secţiuni critice cu ajutorul mecanismelor de sincronizare de tip octet de blocare se face ca mai jos: 

PR O "ES TI 


LOCK) 


LOCK(X) 
sectiune sectiune sectiune 
critică critică critică 
UNLOCK(X) UNLOCK(X) UNLOCK(X) 


Se poate controla o secţiune critică utilizând un semafor mutex cu valoarea iniţială 1 ca în exemplul următor: 
P(mutex) 

sectiune_critică 

V(mutex) 

Secţiunea critică poate fi văzută în modul cel mai general ca o resursă. 

cron = cron 


Proces de tip daemon asociat ceasului în sistemul de operare UNIX. El are ca funcţie executarea unor comenzi la anumite 
momente, după cum s-a specificat într-un fişier (/etc/crontab). 


csh (C-shell) = cesh 


Una dintre interfețele de comandă specifice sistemului de operare UNIX. Acest shell este caracterizat de comenzi de control a 
fluxului execuţiei având o sintaxă similară cu instrucţiunile limbajului de programare C (if; foreach, switch). Interpretorul C- 
shell a pus pentru prima oară la dispoziţia utilizatorilor facilități pentru gestiunea listei "istoric" a comenzilor date în timpul 
unei sesiuni de lucru, ca şi comenzi pentru manipularea proceselor care rulează în background sau în foreground. C-shell a 
fost creat de William Joy. 


CTSS - Compatible Time-Sharing System = CTSS 


Sistem de operare cu divizarea timpului implementat în 1962-1963 la MIT ca un experiment în realizarea de sisteme 
interactive (maşina de calcul utilizată a fost un IBM 7092 modificat). In cadrul proiectului Multics, CTSS a fost utilizat ca 
prima încercare cunoscută de a implementa un sistem de operare în limbaj de nivel înalt lucrând sub un mediu cu multiacces. 


cu (Call UNIX) = cu (comandă UNIX) 
Utilitar UNLX care asigură facilităţi de terminal virtual pe Ethernet, linie directă sau modem. 
curses = curses 


Bibliotecă de rutine în sistemul de operare UNIX care oferă posibilitatea navigării cu ajutorul unui cursor pe terminale cu tub 
catodic. Se gestionează în regim semigrafic afişarea pe terminale alfanumerice şi se pot defini ferestre cărora li se asociază 
atribute diverse (culoare, video-invers, chenar, etc.). Se pot realiza programe independente de terminal, caracteristicile 
curente ale terminalelor suportate fiind codificate în bazele de date de terminale 

termcap 


sau/şi 


terminfo 
Ele sunt preluate şi folosite de rutinele bibliotecii curses. 
customization = adaptare 


Adaptarea unui pachet de programe sau a unei configurații hardware la cerinţele specifice utilizatorului. În momentul 
instalării, sau ulterior, prin activitatea de administrare se modifică anumiţi parametri ai produsului, astfel încât el să răspundă 
cât mai bine scopului pentru care a fost achiziţionat, tipului de aplicaţii pentru care este utilizat sau unor caracteristici ale 
echipamentelor. 


cylinder = cilindru 


Ansamblul pistelor pe care se află capetele unui disc într-o poziţie dată, fixă a braţului. În sistemele de gestiune a fişierelor 
din trecut, alocarea spaţiului la crearea unui fişier se realiza specificând un număr de cilindri. A se vedea "disk". 


Litera D 

daemon = demon 

Proces care rulează în fundal (background) pentru a aştepta cereri şi a îndeplini sarcinile legate de servirea acestora. De 
obicei daemonii sunt porniţi la iniţializarea sistemului de operare (boof) şi sunt opriţi odată cu acesta (shut-down), dar pot fi 
Şi excepţii de la această regulă (la dezactivarea unui serviciu se opreşte daemonul corespunzător). In sistemul de operare 


UNIX există numeroşi daemoni, ca de exemplu 


cron, rshd, telnetd, ftpd, nfsăd 


„ care îndeplinesc diferite servicii cum ar fi execuţia la un anumit moment a unei comenzi, execuţia la distanţă a unei 
comenzi, conectarea la distanţă, transferul de fişiere. Pentru tratarea de cereri venite de la alte noduri ale reţelei se preferă 
actualmente ca daemonii să nu ruleze permanent, ci să fie lansați de către un daemon unic, numit 


inetd 


; şi în alte sisteme de operare s-au utilizat daemoni. Un program care dorea să utilizeze imprimanta activa implicit daemonul 
de spooling şi astfel putea ignora problemele legate de alocarea perifericului sau de conducerea acestuia. Daemonii erau 
lansați automat de către sistem şi puteau fi regenerați la anumite intervale. Aceste programe nu erau apelate explicit. Ele 


A 


aşteptau în starea "dormant" îndeplinirea unor anumite condiţii. Numele daemon este un acronim de la "Disk And Execution 
MONitor". 


data security = securitatea datelor 


Cerință pe care trebuie să o îndeplinească orice sistem de prelucrare a datelor. In particular, un sistem de operare gestionează 
printre alte resurse şi informaţii aparţinând unor utilizatori diferiţi. Una dintre sarcinile sistemului este aceea de a asigura 
integritatea acestor date, împiedicând accesul neautorizat al unor programe eronate sau rău intenționate. 


DCL (Digital Command Language) = DCL 
Limbaj de comandă (şi de comenzi indirecte) specific sistemului de operare VAX/V MS produs de firma DIGITAL. 
DDE (Dynamic Data Exchange) = DDE 


Metodă realizată de Microsoft care permite utilizarea inteligentă de către o aplicaţie a datelor create de către o altă aplicaţie. 

Utilizată printre altele în Microsoft Windows. A se vedea şi OLE. 
deadlock = interblocare 


Situaţie în care o mulţime de procese nu pot progresa în execuţie deoarece fiecare dintre ele aşteaptă un eveniment pe care 
numai unul dintre procesele din această mulţime îl poate produce. Evenimentul este de cele mai multe ori asociat cu 
eliberarea unei resurse. Aşteptarea poate fi circulară, implicând mai multe procese. 


gol plin 


În exemplul prezentat în figura alăturată, patru procese P, Q, R şi S comunică prin mesaje, fiind conectate prin zone tampon: 
P este blocat pentru că aşteaptă ca R să recepţioneze (buffer plin); 

R este blocat pentru că aşteaptă ca S să recepţioneze (buffer plin); 

S este blocat pentru că aşteaptă ca Q să emită (buffer gol); 

Q este blocat pentru că aşteaptă ca P să emită (buffer gol). 

Sistemul se află în starea de blocaj. 


S-a demonstrat (Coffman 1971) că pentru a se produce interblocare, într-un sistem trebuiesc îndeplinite patru condiţii (dacă 
una singură dintre aceste condiţii nu se realizează blocajul reciproc nu este posibil, iar dacă sunt îndeplinite toate blocajul nu 
este sigur că va apare): 


utilizarea resurselor în excludere mutuală 
planificarea resurselor fără prelevare forțată 
alocare parțială a resurselor 

aşteptare circulară pentru resurse. 


PURE 


Sistemele de administrare a resurselor trebuie să rezolve trei probleme legate de blocajul reciproc: 
1. prevenirea apariției interblocării 
2. detectarea situațiilor de blocaj 
3. recuperarea sistemului din starea de blocaj. 


deadly embrace = interblocare 


Situație de blocaj reciproc identică cu cea descrisă de termenul deadlock, dar în care sunt implicate exact două procese. De 
exemplu, procesele A şi B sunt executate într-un sistem care dispune de o bandă magnetică şi o imprimantă care nu se 
virtualizează. Ambele procese au nevoie atât de imprimantă cât şi de banda magnetică şi nici una dintre aceste resurse nu se 

poate preleva forțat. Procesul A după ce a primit banda magnetică este blocat pentru că imprimanta este alocată proocesului 
B, care este la rândul său blocat în aşteptarea benzii magnetice deţinute de A. 


degree of multiprogramming = grad de multiprogramare 


Numărul n de programe încărcate simultan în partiții ale memoriei în sistemele cu multiprogramare (tehnică utilizată în 
sisteme mai vechi pentru creşterea gradului de utilizare a unităţii centrale de prelucrare). Pentru fiecare program se crea un 
singur proces, aceste procese participând la competiţia pentru acapararea procesorului. În sistemele moderne pentru fiecare 
program se pot crea mai multe procese. 


deallocate (to) = a dealoca (elibera) 


In contextul sistemelor de operare eliberarea unei resurse deținute de către un proces sau un program al unui utilizator. Un 
proces poate elibera explicit o resursă de care nu mai are nevoie, unele resurse pot fi eliberate forțat (pre-emption), iar la 
sfârşitul unui program sau la terminarea sa forţată toate resursele deţinute sunt eliberate. 


dedicated = dedicat 


1.  Resursă alocată unui proces o perioadă nedefinită de timp. 
2, Sistem dedicat: sistem de operare destinat unei aplicaţii particulare (de exemplu conducerii unui proces industrial, 
monitorizării stării unui bolnav aflat la terapie intensivă, etc.). 


default drive = unitate implicită 


Unitatea de disc, de bandă sau altă memorie auxiliară considerată implicit atunci când în specificatorul de fişier nu se indică 
explicit numele echipamentului pe care se află fişierul. În foarte multe sisteme de operare, adresarea simbolică a fişierelor se 
face cu nume compuse care conţin informaţii diverse (nume fişier, extensie, versiune, etc.) la care se adaugă cele de 
localizare a fişierului (numele maşinii, a discului, calea în ierarhia de cataloage). Unitatea implicită poate fi stabilită prin 
administrarea sistemului şi poate fi modificată prin comenzi date de utilizator. Sistemele din familia UNIX au specific faptul 
că se lucrează cu un arbore unic de fişiere care "ascunde" echipamentul pe care se află localizat fişierul; numele acestui 
echipament nu face parte din specificatorul de fişier. 


demand paging = paginare la cerere 


Tehnică de administrare a memoriei care asigură memorie virtuală. Spaţiul de adrese al programului este împărţit (în mod 
transparent pentru utilizator) în zone de lungime fixă, (tipic de 1Kb, 2kb, 4kb, 8Kb, 16Kb) numite pagini. Memoria fizică 
este la rândul ei împărţită în blocuri de lungime fixă, egale cu paginile. Teoretic orice pagină se poate încărca în orice bloc 
(cu excepţia celor rezervate pentru sistemul de operare). O pagină se încarcă numai "la cerere", adică numai în momentul în 
care se adresează o locaţie din spaţiul ei de adrese. Este posibil ca ea să înlocuiască o altă pagină care a ocupat anterior blocul 
care i-a fost alocat. Aceasta implică utilizarea unui algoritm de înlocuire de pagini. După încărcare, pagina va rămâne un timp 
în memorie până ce va fi la rândul ei înlocuită. O paginare la cerere eficientă implică existența unor mecanisme hardware 
corespunzătoare. 


demon = demon 


1.  Porţiune a unui program care nu este apelată în mod explicit ci rămâne dormantă în aşteptarea îndeplinirii unor 
anumite condiţii (aceasta este semnificația asociată termenului la MIT). Astfel de demoni sunt folosiţi în aplicaţii din 
domeniul inteligenţei artificiale pentru a implementa reguli de inferență. În acest context se consideră că “demon” este 
un proces în cadrul unui program, în timp ce "daemon" este un program executat într-un sisteme de operare. 

2. În afara MIT, în special în lumea sistemelor de operare UNIX, termenii "demon" şi "daemon" sunt considerați 
echivalenți. A se vedea şi daemon. 


Desktop Manager = Desktop Manager 


Interfaţă utilizator la servicii sistem orientată pe menu-uri şi iconiţe. Permite executarea de aplicaţii şi utilizarea sistemului de 
fişiere fără întrebuinţarea explicită a limbajului de comandă al sistemului de operare. 

device driver = program de comandă (driver) 


Program de sistem, componentă a modulului pentru administrarea echipamentelor periferice, ce conţine cod dependent de 
dispozitiv. Conduce un anumit dispozitiv sau un anumit tip de dispozitive. Are rolul de a realiza efectiv conducerea 
echipamentului periferic prin: 


crearea şi lansarea operaţiilor de intrare/ieşire 

tratarea întreruperilor 

optimizarea funcţionării echipamentului periferic 

anularea operaţiilor în aşteptare 

tratarea unor condiţii de eroare 

tratarea unor condiţii de eroare 

tratarea unor condiţii speciale (de exemplu reluarea după o cădere de tensiune) 


device independent = independent de dispozitiv 


1.  Cerinţă la care trebuie să răspundă programele de intrare/ieşire. Un program trebuie să fie capabil să lucreze cu fişiere 
de pe disc flexibil sau hard disk fără să necesite vreo modificare. 

2. Caracteristică a aplicaţiilor dezvoltate sub un anumit sistem de operare prin care se asigură portabilitatea acestora pe o 
gamă largă de dispozitive de intrare/ieşire (de regulă terminale). Pentru a asigura independenţa de dispozitiv a 
aplicaţiilor grafice, acestea sunt implementate pe două niveluri: 

o nivelul independent de dispozitiv care oferă aplicaţiei un set de funcţii de nivel înalt de gestiune a unui 
echipament virtual de afişare/interacţiune, 
o nivelul dependent de echipamentele fizice ale sistemului grafic. 


În sistemul de operare UNIX aplicaţiile dezvoltate utilizând una dintre variantele bibliotecii 


Curses 


folosesc rutine care citesc caracteristicile diferitelor terminale stocate în fişierul 


/etc/termcap 


(numărul de linii/coloane, dacă terminalul suportă sau nu mecanismul backspace de ştergere a ultimului caracter afişat, 
secvențele de control pentru afişare video-invers sau intermitent, etc.). Acest fişier este o bază de date conţinând informaţii 
despre un mare număr de terminale, de la cele mai simple la cele mai sofisticate, de provenienţe diverse. Plasarea informaţiei 
dependente de dispozitiv într-un fişier care poate fi modificat cu uşurinţă de utilizator permite adaptarea aplicaţiilor pentru 
diferite tipuri de terminale şi considerarea unor echipamente noi. Mecanisme asemănătoare sunt 


terminfo 


ca şi driverul ANSI.SYS folosit în diferite sisteme (de exemplu MS-DOS) pentru a scrie aplicaţii care să utilizeze în regim 
semigrafic un dispozitiv de afişare. 


/dev/null = /dev/null 


Pseudo-dispozitiv de intrare/ieşire (aceasta este forma din UNIX, dar conceptul există şi în alte sisteme de operare) 
caracterizat prin faptul că orice operaţie de intrare/ieşire se termină cu succes dar nu are nici un efect asupra sistemului. 


direct access storage device (DASD) = (echipament de) memorie cu acces direct 


Dacă se notează cu Tik timpul de acces la blocul k de informaţii dintr-o memorie auxiliară dacă ultimul acces s-a făcut la 
blocul i, echipamentele cu acces direct sunt cele la care Tik poate avea variaţii mici. La discul magnetic de exemplu, timpul 
de acces la o înregistrare aflată la o distanţă de 3 piste faţă de poziţia curentă a capetelor va fi mai mic decât timpul de acces 
la o înregistrare situată cu 10 piste mai departe, dar nu va diferi foarte mult de acesta. Dispozitivele cu acces direct sunt în 
marea lor majoritate dispozitive cu capete mobile, dar s-au construit şi dispozitive cu capete fixe. 

directive = directivă 


Nume dat apelurilor sistem în anumite sisteme de operare (de exemplu RSX-11M). Prin directive date nucleului, programul 
utilizator obţine servicii din partea sistemului de operare. 


directory = catalog 


Posibilitate de a grupa fişierele după utilitatea lor, apartenenţa la un utilizator sau la o aplicaţie; această posibilitate este 
oferită de foarte multe sisteme de fişiere. (A se vedea "file directory" şi "catalogue”). 


(to) disable interrupts = a dezactiva întreruperi 


Prima soluţie de realizare prin hardware a excluderii mutuale. Tehnică prin care sistemul de operare poate realiza o secţiune 
critică într-un sistem cu un singur procesor (de preferinţă la nivelul nucleului). Prin dezactivarea întreruperilor sistemul nu 
mai poate lua cunoştinţă de producerea unor evenimente externe (inclusiv sfârşitul unei cuante de timp) şi nu poate pierde 
controlul în timp ce tratează o secţiune critică. 


disk = disc 


Dispozitiv de memorie externă care păstrează nucleul sistemului de operare, componentele sistemului şi alte fişiere de date 
sau conţinând programe în diferite limbaje şi formate (sursă, obiect, executabile). Există variante de discuri flexibile sau dure, 
fixe sau amovibile, cu capete mobile sau fixe (rare în prezent), cu diferite capacităţi şi densități de stocare a informaţiilor. În 
figura alăturată este prezentat un astfel de dispozitiv format din mai multe discuri plasate pe acelaşi ax care se roteşte cu 
viteză constantă. Suprafaţa discului este acoperită cu un material cu proprietăţi magnetice care serveşte la memorarea şi 
redarea informaţiilor. În faţa fiecărei feţe este poziţionat un cap de citire/înregistrare. Suprafaţa discului este împărțită logic în 
piste. Când discul se roteşte şi capul rămâne fix, informaţiile de pe pistă trec prin faţa capului şi pot fi citite sau modificate. 
Toate capetele sunt legate solidar cu un braţ mobil şi se pot muta de pe o pistă pe alta. Fiecare poziţie a braţului se numeşte 
cilindru. Pe fiecare pistă informaţia este memorată prin înregistrare magnetică în blocuri. De regulă aceste blocuri au lungime 
constantă, specifică fiecărui dispozitiv şi se numesc sectoare datorită formei lor de sector circular. Fiecare sector poate fi citit 
sau scris separat, printr-o operaţie indivizibilă. Tipic, sectoarele au 256, 512, 1024 octeți. La fiecare operaţie de citire/scriere 
a unui sector, dacă acesta are 512 octeți, se transferă exact 512 octeți chiar dacă nu sunt toţi necesari; se impune utilizarea 
unei zone tampon. Între blocuri există separatori a căror lungime depinde de turaţia discului şi de lungimea pistei, fiind 
constanţi pentru o pistă dată. Din această cauză pistele interioare, mai scurte, sunt mai expuse la erori decât cele exterioare şi 
nu este indicat să conţină informaţii vitale ale sistemului de fişiere. Există şi discuri cu blocuri de lungime variabilă, dar 
tehnica aceasta este mult mai scumpă. Fiecare sector sau bloc este compus dintr-o zonă antet (în care printre altele este 
memorată adresa sa unică pe disc) şi o zonă de date (în care se memorează datele propriu-zise). Pentru a preciza poziția unui 
bloc particular, trebuie specificată poziţia braţului (numărul de cilindru), capul selectat (numărul de pistă) şi numărul de 
ordine al sectorului pe pistă (număr de bloc). Prin concatenarea acestor trei numere se obţine adresa unică a blocului pe disc. 

disk formatting = formatarea discului 


1. În majoritatea sistemelor de operare formatarea unui disc este operaţia prin care se rescriu informaţiile din zonele 
antet ale sectoarelor (blocurilor fizice). Eventualele structuri de sistem de fişiere se pierd cu acestă ocazie. Formatarea 
urmează să fie succedată de o verificare a blocurilor de date şi de crearea unui sistem de fişiere, operaţii care nu au 
legătură cu faza de formatare. 

2. În contextul sistemului MS-DOS, operaţie prin care se realizează iniţializarea unui disc la un format acceptat de 
sistemul de operare. De obicei la formatare se analizează discul pentru a detecta unităţile de alocare a spaţiului 
defecte. Acestea vor fi marcate. Pe disc se creează o structură de fişiere, iar la cerere se poate copia şi un sistem 
autoîncărcabil ("bootabil”). Această formatare la nivel logic poate fi precedată şi de o formatare de nivel scăzut, (la 
nivel fizic se realizează şi iniţializarea antetului fiecărui sector). 


disk head = cap de citire/scriere (pe disc) 
A se vedea "disk". 
disk operating system = sistem de operare pe disc 


Termen generic pentru un sistem de operare încărcat de pe disc. În momentul lansării sistemului de operare (Poo7) se încarcă 
în memorie nucleul rezident, iar apoi şi alte componente ale sistemului, pe măsură ce sunt necesare. În afara sistemelor de 
operare pe disc, există sisteme a căror încărcare se poate realiza de pe bandă magnetică, de la distanţă pe linie de 
comunicaţie, etc. Există şi sisteme dedicate care se găsesc în memorii permanente şi sunt lansate la punerea sub tensiune a 
sistemului. 


diskless = fără discuri 


Sistem de calcul fără disc, de regulă parte componentă a unei reţele de calculatoare (sau a unei arhitecturi de tip cluster). În 
calitate de client îşi poate stoca şi obține informaţiile de pe discuri gestionate de către alte sisteme componente ale reţelei. 


dispatcher = planificator (de acţiuni) 


In anumite sisteme de operare numele dat modulului care face planificări sau care primeşte apelurile sistem şi activează 
componentele însărcinate cu tratarea lor. 


DP (Distributed Processes) = DP 

Primul limbaj de programare bazat pe apeluri de procedură la distanță (RPC). Acest concept de programare concurentă a fost 
introdus de Per Brinch Hansen (1978). A avut o influenţă importantă asupra mecanismelor de comunicaţie din Ada. 


distributed operating system = sistem de operare distribuit 


Sistem care rulează pe o colecţie de maşini care, deşi nu au o memorie comună, dau utilizatorilor impresia existenţei unui 
singur calculator (conform Tanenbaum). Utilizatorii ignoră pe ce procesor se execută procesele lor sau pe ce disc se află 
fişierele lor; aceasta cade în întregime în seama sistemului. Unii autori definesc sistemul de operare distribuit prin existența 
unei singure imagini a sistemului, diferitele sale componente fiind la un moment dat distribuite pe diferite procesoare. Alţi 
autori consideră că un sistem distribuit este un sistem care se execută pe o colecţie de maşini interconectate în reţea, care 
acţionează ca un singur procesor virtual. 


DLL (Dynamic Link Library) = DLL 


O mulţime de funcţii şi proceduri care oferă o metodă de acces dintr-un program la colecţii de date create de alte programe de 
aplicaţie. Astfel de mecanisme sunt utilizate de exemplu de aplicaţii Windows Microsoft. Se oferă un mijloc de comunicare 
între programe dezvoltate în medii de programare diferite. 


DOS (Disk Operating System) = DOS (Disk Operating System) 


Sistem de operare dezvoltat de către Microsoft şi utilizat pe calculatoare personale IBM şi compatibile. Este automat încărcat 
de pe disc în memorie la pornirea calculatorului, prin utilizarea unei proceduri de 'bootstrap' din BIOS (Basic Input Output 
System) aflat într-o memorie permanentă ROM. Poate fi reîncărcat şi la cerere (de exemplu prin combinaţia de taste Ctrl-Alt- 
Del). Este un sistem simplu, monoutilizator. A se vedea MS-DOS. 


pr 


dot file = fişier al cărui nume începe cu ". 


"nn 


Prin convenţie în sistemul de operare UNIX un fişier al cărui nume începe cu "." este considerat invizibil (la listarea normală 
a conținutului unui catalog). De obicei astfel de fişiere conțin informații de configurare sau inițializare necesare diferitelor 
programe de aplicație. Prin editarea acestor fişiere utilizatorul poate modifica comportamentul programelor cărora le sunt 
asociate. De exemplu fişierul 


„profile 


conţine comenzi şi setări care se execută la deschiderea unei sesiuni de către un utilizator care are asociat ca interpretor de 
comenzi Bourne-shell. 


drum = tabur (magnetic) 


cap de 
itire/ reri 


Dispozitiv de memorie externă cu capete fixe (amintit numai pentru caracterul său istoric). Avea informațiile memorate pe 
piste circulare plasate pe suprafața exterioară a unui cilindru. Cu fiecare pistă era asociat un cap fix; adresarea unui bloc se 
realiza indicând numărul capului (pistei) şi al blocului (sectorului pe pistă). Tamburul magnetic a fost utilizat drept suport 
pentru sisteme de memorie virtuală. Pagini din programe sau programe întregi erau evacuate cu mare viteză pe tambur şi 

reîncărcate ulterior de acolo. În primul caz, un bloc de pe tambur corespundea ca mărime cu o pagină, iar echipamentul se 

numea tambur de paginare. 
dumb terminal = terminal neinteligent 


Terminal cu structură deosebit de simplă, fără capacitate de prelucrare locală a informaţiei recepționate sau transmise. 
Noţiunea de "inteligenţă a terminalelor” are un catacter relativ. Un terminal considerat "inteligent" pe o anumită treaptă de 
dezvoltare a tehnologiei poate fi repede depăşit şi devine "neinteligent". 


dump (to) = a copia (o zonă de memorie) 


Copie a unei zone de memorie internă sau auxiliară relizată pe un echipament periferic; de cele mai multe ori are scopul de a 
permite analiza conţinutului acestei zone după terminarea cu eroare a programului. Existenţa depanatoarelor simbolice 
depanare. A se vedea şi "crash". Uneori copia se face în intenţia de salvare a unor informaţii. A se vedea "backup" şi 
"incremental dump". 


dynamic linking = legare dinamică 
Legarea dinamică sau legarea "întârziată" reprezintă o editare de legături efectuată la momentul execuției unui program. 
Execuţia programului începe fără parcurgerea fazei de editare de legături. Modulele invocate sunt localizate, legate şi 
încărcate numai în momentul utilizării lor. În felul acesta se poate realiza punerea la punct a programului pe porțiuni, chiar 
înaintea scrierii sale complete, ceea ce conduce la creşterea productivității în implementarea de aplicații complexe şi 
facilitează lucrul în echipă. Tehnica aceasta se poate aplica în cazul administrării memoriei cu segmentare. Programul este 
alcătuit din segmente care se referă între ele prin nume simbolice. Dacă în timpul execuției programului se ajunge la o astfel 
de referință nesatisfăcută, segmentul va fi încărcat în acel moment (dacă a fost scris şi compilat) iar numelui simbolic i se va 
asocia o valoare numerică. 


Litera E 
emacs = emacs 


Editor de texte orientat ecran, utilizat sub sistemele de operare UNIX, VMS, etc. A fost elaborat de Richard Stallman în 
cadrul proiectului GNU şi este distribuit de Free Software Foundation. Acest editor este extensibil (i se adaugă cu uşurinţă 
noi funcţii), uşor reconfigurabil de către utilizator, autodocumentat; emacs este un editor "what you see is what you get" cu 
afişare în timp real. Se permite lansarea de subprocese (pentru compilare sau poştă electronică) oferind astfel un mediu de 
dezvoltare de programe. Este un editor de texte programabil care conţine un subsistem LISP. Denumirea emacs este un 
acronim de la Editing MACrosS. 


EMM (Expanded Memory Manager) = EMM 
Subsistem ce realizează gestiunea şi comutarea blocurilor de memorie expandată. A se vedea "expanded memory". 
EMS (Expanded Memory Specification) = EMS 


Numele dat standardului pentru schema de memorie expandată dezvoltată de companiile Lotus, Intel şi Microsoft pentru 
microprocesorul Intel 8088, standard cunoscut şi sub numele LIM EMS (Lotus/Intel/Microsoft Expanded Memory System). 
A se vedea şi "expanded memory". 


emulation = emulare 


Realizarea funcţiilor unui echipament cu ajutorul altui echipament. Un calculator personal sau o stație de lucru poate să 
emuleze un terminal, asigurând conectarea la un nod al unei reţele. Un calculator, prin schimbarea conţinutului memoriei de 
microprogram, poate să emuleze instrucţiunile unui alt calculator, etc. 


end of file (EOF) = sfârşit de fişier 

1. Înregistrare specială care marchează sfârşitul unui fişier. 
Sistemele de fişiere oferă posibilitatea ca prin apeluri sistem să se semnaleze detectarea sfârşitului unui fişier aflat în 
exploatare. Valoarea întoarsă de funcţiile C de intrare din fişier când s-a ajuns la sfârşitul fişierului poartă numele 
simbolic eof. 

3. În UNIX, caracterul mapat de driverul de terminal pe condiţia "sfârşit de fişier” (Ctrl-D, EOT, etc). 


end of tape = sfârşit de bandă 


Marcaj aplicat pe suprafaţa unei benzi magnetice pentru a putea fi detectat de unitatea de bandă magnetică. În acest fel se 
indică sfârşitul zonei de pe bandă pe care pot fi stocate informaţii. Prin aplicarea mai multor astfel de marcaje se pot realiza 
mai multe "benzi logice" pe un suport fizic. 


înregistrare 
spa t 
regii indicator de 


environment = mediu 


Contextul în care se execută un program şi în care acesta primeşte asistență din partea sistemului de operare. Instalarea unui 
pachet de programe poate să solicite definirea sau modificarea unor variabile de mediu. Printre variabilele de mediu se pot 
număra: cele care definesc căile în ierarhia de fişiere pe care se încearcă localizarea unor fişiere, tipul terminalului de la care 
se lucrează şi caracteristicile sale, editorul de texte care se utilizează pentru pregătirea mesajelor de poştă electronică, 
promptul afişat de interpretorul de comenzi, numărul de parametri şi parametrii comenzii prin care se activează programul, 
etc. 


event-driven = condus de evenimente 


Caracteristică a sistemelor de operare de timp real. Momentul planificării pentru execuţie a proceselor este determinat de 
producerea unui eveniment. Un eveniment poate apare ca efect al tratării unui apel sistem sau provine din mediul exterior. 
Câteva exemple de evenimente: sfârşitul unei operaţii de intrare/ieşire, modificarea priorităţii unui proces, crearea unui nou 
proces sau terminarea celui curent, scoaterea unui proces din coada la ceas la momentul cerut. 


event flag = indicator de eveniment 


Variabilă asociată unui eveniment care indică prin valoarea sa dacă evenimentul s-a produs sau nu. Poate fi de tip boolean 
sau un bit într-un cuvânt de stare. Unele sisteme de operare oferă apeluri sistem pentru setarea, ştergerea şi testarea 
variabilelor eveniment. O parte dintre aceste apeluri sunt blocante: procesul se blochează în aşteptarea producerii 
evenimentului. 


exception = excepţie 


Situaţie anormală (de obicei o eroare) care poate apare în execuţia unui program. Anumite limbaje (de exemplu Ada) 
furnizează mecanisme pentru tratarea şi eventual corectarea acestor situaţii, pentru a se evita întreruperea bruscă a unui 
program. Se ataşează funcţii de tratare a diferitelor excepţii. Chiar dacă aplicaţia se întrerupe, acest lucru se face disciplinat, 
lăsând structuri de date coerente pe disc, eliberând resursele deţinute, etc. 


EXE = EXE 


Fişier care conţine un program multisegment în format binar executabil care poate fi recunoscut de încărcătorul (loader-ul) 
sistemului şi transferat în memoria internă. Din el ia naştere cel puţin un proces gestionat de către sistemul de operare. Unele 

sisteme de operare (MS-DOS, VMS, etc.) utilizează extensia .exe pentru a desemna astfel de fişiere. 
exec = exec 


1. Apel sistem în sistemul de operare UNIX prin care se înlocuiesc segmentele procesului apelant prin cele conţinute 
într-un fişier executabil (indicat ca parametru al funcţiei exec()) şi se începe execuţia acestui proces de la punctul său 
de intrare. Conţinutul fişierului executabil înlocuieşte numai imaginea unui porces, nu creează un nou proces. 
Informaţia din tabela de procese asociată procesului care a apelat exec() nu este practic modificată. 

2. Comandă internă shell care poate primi ca argument o altă comandă (c) şi are ca efect execuţia acesteia din urmă în 
locul shell-ului, fără a fi creat un nou proces. 


executive = program executiv 


Sinonim mai vechi pentru sistem de operare utilizat mai ales pentru calculatoare de talie mare (mainframes). În unele sisteme 
executivul este echivalentul pentru interpretorul de comenzi al sistemului de operare (shell). 


exit (to) = a termina execuţia 


In unele sisteme de operare terminarea execuţiei unui proces se realizează printr-un apel sistem 


exit () 


Cu această ocazie se eliberează resursele ocupate, se închid fişierele, etc. Se poate transmite o informaţie de stare către 
procesul care a activat procesul care se încheie. 


expanded memory = memorie expandată 


Schemă hardware proiectată de firmele Lotus, Intel şi Microsoft pentru a permite ataşarea şi utilizarea de blocuri 
suplimentare de memorie, care să asigure accesul procesorului Intel 8088 la structuri mari de date şi la programe care nu 
încap în 640Kb. Spaţiul virtual de adrese de 1 Moctet al sistemelor IBM-PC este împărțit în 64 de pagini de 16Kb fiecare. 
Memoria de maxim 32 Mb este împărţită în 2048 pagini de 16 Kb (de fapt bancuri sau blocuri). Sistemul de gestiune a 
memoriei expandate permite punerea în corespondență (maparea) celor 64 de pagini pe orice mulţime arbitrar aleasă de 
blocuri din cele 2048 ale memoriei expandate. Sistemul de memorie expandată EMS (Expanded Memory System) asigură 
mecanismele hardware pentru mapare şi demapare. Memoria expandată nu trebuie confundată cu memoria extinsă pe care o 
oferă multe calculatoare personale (memoria instalată după 1Mb). La Intel 80386 şi 80486 memoria extinsă poate fi utilizată 
pentru a simula memoria expandată în absenţa unui hardware special. Standardul EMS descrie un mare număr de apeluri 
sistem pentru a da posibilitatea programelor să mapeze şi să demapeze memorie indiferent de tipul de memorie utilizat 
(expandată sau extinsă). 


extended memory= memorie extinsă 


Memoria instalată la adrese peste 1 Moctet pe sisteme IBM-PC al căror procesor permite generarea de adrese mai mari de 
220. Intel 80286 poate adresa până la 16Mb, iar 80386 şi 80486 până la 4 Gb. 


external fragmentation = fragmentare externă (a memoriei) 


Fenomenul de formare a unor zone libere de memorie între segmentele alocate. Aceste zone pot fi alocate dacă sunt suficient 
de mari, dar se poate ajunge în situaţia în care zonele libere însumează o cantitate mare de memorie, dar nici una nu este 
suficient de mare pentru a fi alocată. 


Litera F 
fast access storage = dispozitiv de memorare (stocare) rapid 


Dispozitiv de memorie auxiliară cu timp de acces relativ mic. Se poate stabili dacă dispozitivul de memorare este rapid sau 
nu în raport cu vitezele relative ale altor dispozitive de memorare din sistem. 

fault tolerant (system) = (sistem) tolerant la defecte 


Sistem care îşi poate continua execuţia corectă a tuturor funcţiilor sale, (adică execuţia în care rezultatele operării nu conţin 
erori, iar timpul de execuţie nu depăşeşte limitele specificate), fără o intervenţie din exterior, în prezenţa unei mulțimi 
specificate de defecte ce pot apărea în timpul funcţionării acestuia. În definirea sistemului tolerant la defecte se presupune că 
defectările datorate unor erori de proiectare ale sistemului au fost eliminate înaintea începerii utilizării acestuia. Toleranţa la 
defecte trebuie totuşi să includă şi abilitatea tolerării defectelor de proiectare nedetectate înaintea utilizării sistemului. 


FCFS - First Come First Served = primul venit primul servit (FCFS) 
Strategie de tratare a cererilor în ordinea sosirii, neținându-se seama de priorităţi. A se vedea "FIFO". 
FIFO - First In, First Out = primul venit primul servit (FIFO) 


Strategie şi algoritm de servire a cererilor în ordinea în care sunt primite. Pentru implementare se folosesc structuri de date de 
tip coadă, reprezentate sub formă de liste la care inserarea se face la sfârşit, iar ştergerile se fac de la început. 


file = fişier 


Pentru a fi procesate cu ajutorul calculatoarelor, datele sunt organizate în mod structurat, funcţie de aplicaţie şi de relațiile 
între ele. Câmpurile de date sunt grupate în înregistrări. O colecţie organizată de înregistrări, memorată sub nume unic, 
formează un fişier. Deoarece memoriile interne ale calculatoarelor sunt volatile şi au capacitate limitată, fişierele sunt stocate 
în memorii auxiliare: disc fix, disc flexibil, bandă sau casetă magnetică sau pe un server de fişiere. În UNIX, un fişier este 
văzut ca o succesiune de octeți terminată printr-un marcaj de sfârşit de fişier, fără o structură logică de înregistrări; de 
organizarea logică se ocupă programul de aplicaţii sau biblioteci furnizate în acest scop (de exemplu CISAM pentru fişiere 
secvențial indexate utilizabile în Cobol). 


File Allocation Table (FAT) = tabelă de alocare a fişierelor (FAT) 


În sistemul MS-DOS, cu ajutorul tabelei de alocare a fişierelor se gestionează spaţiul de pe disc (zonele libere, cele alocate şi 
cele defecte). Plasată pe disc de către programul de formatare, tabela de alocare păstrează lista tuturor unităţilor de alocare ale 
discului (clustere) care constituie partiția DOS. Intrările în FAT conţin, după caz, adresa logică a următorului cluster din 
cadrul fişierului, un indicator de sfârşit de fişier, un indicator de cluster liber sau un indicator de cluster defect. Pentru 
siguranţă există două copii ale tabelei de alocare a fişierelor pe disc. 


file attributes = atributele fişierului 


Informaţii asociate unui fişier în unele sisteme de operare pentru a indica modul de acces la fişier (fişierul poate fi citit, scris, 
executat, utilizat în comun de mai mulţi utilizatori, etc.) sau caracteristici speciale ale acestuia (fişier sistem, fişier invizibil, 
etc.). 


file closing = închiderea fişierului 


Totalitatea operaţiilor care se execută atunci când un program termină prelucrarea unui fişier, închizând canalul de acces la 
informaţiile conţinute în fişier. Dacă se utilizează zone tampon, acestea sunt copiate pe disc. Operații viitoare sunt posibile 
numai după o nouă deschidere a fişierului. 


file control block (FCB) = bloc de control al fişierului (FCB) 


Structură de date în care sistemul de fişiere din cadrul sistemului de operare memorează o serie de informaţii despre fişier, 
permiţându-se astfel controlul asupra fişierelor deschise. Prezenţa în memorie a acestei structuri de date creşte viteza de acces 
prin eliminarea unor adresări costisitoare la disc în vederea obţinerii de informaţii referitoare la fişier şi poziţia lui pe suport 
extern. În unele sisteme (de exemplu UNIX) există o tabelă alocată static. Intrările în tabelă se asignează la deschiderea unui 
nou fişier şi se eliberează la închiderea sa, numărul de fişiere deschise simultan de un program fiind limitat de dimensiunile 
acestei tabele. În alte sisteme, spaţiul pentru FCB se alocă dinamic la deschiderea fişierului şi se include într-o listă înlănțuită 
a FCB-urilor fişierelor deschise pe un anumit volum. 


file://C:My%20Documentsipersonalvinformatica Sisteme%20de%20operare.htm 5/18/02 


Sisteme de operare Page 27 of 50 


file directory = catalog 


Catalogul este un fişier special ce realizează corespondenţa între numele simbolice ale fişierelor şi identificatorul lor unic în 
sistem (i-node în UNIX). Prin utilizarea cataloagelor, fişierele se pot grupa după proprietarul lor, aplicaţia la care aparţin, 
timpul de viaţă în sistem, importanţa lor, etc. Prin realizarea unei ierarhii de cataloage este posibil ca mai multe fişiere 
distincte să poarte acelaşi nume şi un fişier să fie utilizat cu mai multe nume simbolice. Securitatea fişierelor se realizează şi 
prin împiedicarea accesării cataloagelor de către utilizatori neautorizaţi. A se vedea "catalogue" şi "directory". 


file management = gestiunea fişierelor 


Funcție a unui sistem de operare legată de administrarea informaţiilor organizate şi memorate sub formă de fişiere. Serviciile 
oferite de un sistem de gestiune a fişierelor sunt: operaţii de bază cu fişiere (localizare după nume simbolic, creare, 
deschidere, închidere, ştergere fişier), accesul la informaţii în fişiere (citire, scriere, extindere), alocare de spaţiu în mod 
dinamic pentru fişier pe dispozitive de memorare externă, administrarea spaţiului liber al dispozitivelor de memorie externă, 
etc. Toate operaţiile legate de stocarea şi regăsirea informaţiilor pe suport extern, de creare a unor canale prin care utilizatorul 
accesează informaţiile, de utilizare în mod flexibil a acestor canale şi de închidere a lor, organizarea fizică a volumului, 
protejarea informaţiilor sunt în grija sistemului. Utilizatorul se ocupă numai de prelucrarea acestor informaţii şi de 
organizarea lor logică (având şi pentru aceasta la dispoziţie mecanisme oferite de sistem). Se pot realiza astfel aplicaţii 
portabile care nu depind de sistemul de fişiere. 


file manager = gestionar de fişiere 


1. Program care asigură operaţii cu fişiere cum ar fi: copierea, redenumirea, mutarea şi ştergerea fişierelor. De 
asemenea, dă posibilitatea creării, suprimării şi examinării cataloagelor aflate pe diferite medii de memorare, 
realizând şi formatarea discurilor, schimbarea numelor de volume, lansarea în execuţie a programelor. Gestionarul de 
fişiere este o parte a interfeţei cu utilizatorul care face posibilă nu numai reprezentarea structurii arborescente de 
fişiere a unui disc, ci şi navigarea prin această structură şi lucrul comod cu fişierele sale. 

2. Aplicația File Manager este o parte importantă a interfeţei OPEN LOOK ce asigură sistemului de fişiere o interfață 
grafică şi o alternativă la linia de comandă pentru gestiunea cataloagelor şi fişierelor. 


file name = nume de fişier 


Şir de caractere (alfanumerice) folosite pentru adresarea simbolică a unui fişier. Numărul de caractere din numele fişierului şi 
tipul acestora este stabilit de către sistemul de gestiune a fişierelor. Numele este o parte din specificatorul de fişier, care în 
cazul general mai conţine: numele nodului din reţea (maşinii) pe care se află fişierul, numele echipamentului periferic, calea 
în ierarhia de cataloage de la rădăcină la catalogul în care se află fişierul, extensia, numărul de versiune al fişierului, etc. 


file permissions = drepturi/permisiuni de acces la fişier 


Operații permise unui utilizator asupra unui fişier. Aceste drepturi pot fi: de citire, de scriere, de creare, de ştergere, de 
execuţie a programului conţinut în fişier, de modificare, etc. Aceste drepturi sunt asociate la crearea fişierelor şi pot fi 
modificate în concordanţă cu politica de asigurare a securităţii adoptată în sistemul respectiv. Sistemul UNIX împarte 
utilizatorii în trei categorii în raport cu poziţia lor față de un fişier: proprietarul fişierului, utilizatori aparţinând grupului din 
care face parte utilizatorul şi restul utilizatorilor din sistem (cu excepţia utilizatorului privilegiat numit root care poate accesa 
toate resursele sistemului). Permisiunile de acces se dau pentru aceste trei categorii şi pot fi: citire (r), scriere (w), execuţie 
(x). În cazul cataloagelor o permisiune x specifică dreptul de a naviga în catalogul respectiv în vederea vizualizări 
conţinutului său şi alegerii unor fişiere. Permisiunile implicite pot fi limitate printr-o mască de permisiuni. 


file server = server de fişiere 


Sistem cu disc de dimensiune importantă care oferă servicii de acces la fişiere în reţea. Poate defini zone publice care conțin 
majoritatea programelor de interes general (de exemplu: Microsoft Word sau Excel, compilatoarele de Pascal sau C++, 
sisteme de gestiune a bazelor de date, etc), dar şi zone la care accesul este restricționat, conţinând fişierele proprii ale 
utilizatorilor. Sistemul de operare permite serverului de fişiere să controleze accesul la resursele comune din sistem, pentru a 
evita conflictele şi pentru a asigura securitatea şi comunicarea între staţiile care alcătuiesc sistemul. Utilizatorul poate folosi 
orice staţie de lucru, deoarece fişierele proprii fiecărui utilizator sunt stocate pe serverul de fişiere şi nu pe o maşină anume; 
indiferent de staţia de la care lucrează el are acces transparent la acelaşi spaţiu de lucru şi la aceleaşi pachete de programe de 
interes general. 

file sharing = partajarea fişierului 
Accesarea în comun a fişierelor de către mai mulţi utilizatori la un moment dat. 
file signature = semnătură a fişierului 


Valoare memorată în fişier (număr magic") la editarea de legături prin care încărcătorul verifică dacă fişierul conţine cu 
adevărat un program executabil care poate fi încărcat în memorie şi executat. Permisiunea de execuţie este necesară dar nu şi 
suficientă pentru aceasta (de exemplu un script shell deşi are permisiuni de execuţie nu poate fi încărcat şi executat; el va fi 
interpretat de către un shell). 


file system = sistem de fişiere 


Modul al sistemului de operare având rolul de a administra informaţiile memorate sub formă de fişiere (privite ca resurse). 
Conţine un mod specific de organizare a informaţiilor pe suport extern şi mecanismele de administrare a acestor informaţii (a 
se vedea "file management"). Datorită modului diferit de organizare a informaţiilor, un volum creat de un sistem de fişiere nu 
poate în multe cazuri să fie utilizat în alte sisteme de fişiere. 


filter = filtru 


Program (utilitar) care face procesarea unui fişier de intrare într-un fişier de ieşire într-un mod specificat prin anumite reguli. 
Original, a apărut în UNIX, dar acum este folosit şi sub DOS. Utilizarea filtrelor face posibilă construirea de aplicaţii 
complexe prin conectarea flexibilă între ele a unor programe care îndeplinesc eficient funcţii precise. Aceste programe sunt 
bine testate, au fost utilizate şi în alte aplicaţii şi cresc productivitatea procesului de dezvoltare de aplicații. 


find = find 


Comandă UNIX pentru găsirea întregii căi până la fişierul al cărui nume este precizat ca parametru şi care respectă anumite 
condiţii specificate. 


finger = finger 


Comandă UNIX pentru obţinerea de informaţii despre utilizatorii al căror nume este specificat ca parametru al comenzii. 
Dacă nu este specificat nici un nume atunci se afişează lista tuturor utilizatorilor cu sesiuni deschise la un moment dat. Poate 
fi utilizată şi în reţea pentru a obţine informaţii despre utilizatori aflaţi în alte noduri. 


flush (to) = a goli (o zonă tampon) 


1. Ştergerea unei informaţii nefolositoare sau încheierea unei operații. 
2. Funcție pentru golirea zonelor tampon din memorie care au folosit la memorarea unor porţiuni din fişier (deschis 
pentru scriere sau adăugare). 


foreground = prim-plan 


1. În sistemele de tip time-sharing, o sarcină în prim-plan este cea capabilă să primească date de intrare de la utilizator şi 
să întoarcă rezultate la ieşire pentru acesta. În mod normal, există o singură sarcină în prim-plan la un moment dat 
pentru un terminal (sau fereastră de terminal). Ei îi pot fi asociate însă mai multe procese care lucrează în paralel şi 
cooperează pentru realizarea sa. În zilele noastre această noţiune este asociată cu UNIX dar ea a apărut la 0S/360. A 
se vedea opusul ("background"). 

2. Aducerea unei sarcini (fask) în prim-plan semnifică dorinţa de execuţie a ei imediat, în timp ce ducerea ei în fundal 
echivalează cu o scădere a priorităţii de rulare (aceasta se rulează numai când nu mai sunt alte sarcini în prim-plan). 


fork = fork 


Apel sistem UNIX pentru generarea unui nou proces (proces identic cu procesul apelant). Procesul care apelează funcţia este 
numit părinte iar cel creat este numit fiu. Întreaga imagine a procesului părinte este copiată pentru a crea procesul fiu, cu 

excepţia segmentului de cod pur care nu se duplică ci se utilizează în comun. Procesul fiu moşteneşte întregul context de 
execuţie şi fişierele deschise. Din acest moment cele două procese se separă, dar ele continuă să interacţioneze prin anumite 
mecanisme. 


format (to) = a formata 
A se vedea "disk formatting". 
fragmentation = fragmentare (a memoriei) 


Impărțirea memoriei disponibile în zone necontigue, în fragmente, a căror gestiune şi alocare se face mai dificil decât în cazul 
existenţei unei zone unice de memorie liberă. Fenomenul conduce la pierderi de memorie datorită faptului că unele zone nu 
se mai pot aloca. A se vedea "external fragmentation" şi "internal fragmentation". 


Frequently Asked Questions (FAQ) = întrebări puse frecvent (FAQ) 


Documente care conţin liste de întrebări apărute frecvent pe un anumit subiect şi răspunsuri la ele. Administratorii de sistem 
folosesc acest instrument pentru a beneficia de experienţa altor administratori care se ocupă de mai mult timp de un sistem 
similar şi au întâlnit aceleaşi probleme. Multe grupuri de ştiri şi-au construit documente FAQ voluminoase care încearcă să 
răspundă tuturor întrebărilor pe care le-ar putea pune utilizatorii. 


Litera G 
garbage collection = colectarea (refacerea) spaţiului disponibil 


Termen care desemnează o clasă de strategii pentru realocarea dinamică, transparentă a memoriei (fără a cere ca dealocarea şi 
alocarea să se facă explicit de către programe de nivel înalt). Conceptul şi terminologia provin din implementările limbajului 
LISP, dar şi alte limbaje care oferă alocare dinamică folosesc colectarea spaţiului disponibil. În sisteme de operare se 
utilizează pentru a desemna procedurile prin care se realizează defragmentarea memoriei. De exemplu se poate face 
compactarea memoriei prin mutarea zonelor alocate spre adrese mici ale memoriei, ceea ce conduce la deplasarea zonelor 
libere spre adrese mari şi formarea unei zone libere de dimensiuni importante. Există şi alți algoritmi mai eficienţi. Se aplică 
atât memoriei interne cât şi memoriilor auxiliare. 


GCOS (General Comprehensive Operating System) = GCOS 


Sistem de operare construit de firma General Electric sub numele GECOS (the General Electric Comprehensive Operating 
System); a evoluat din System/360 DOS. Mai târziu i s-au asociat primitive de time-sharing şi procesarea tranzacţiilor. 
Numele a fost schimbat în GCOS (General Comprehensive Operating System) când firma Honeywell a cumpărat divizia de 
calculatoare a GE. Sistemul GECOS/GCOS a influențat dezvoltarea sistemului UNIX. Unele sisteme UNIX de la Bell Labs 
au folosit maşinile GCOS pentru virtualizarea imprimantei şi alte servicii; câmpul adăugat la fişierul '/etc/passwd!' pentru 
informaţia de identificare GCOS a fost numit câmp GCOS. 


GECOS (the General Electric Comprehensive Operating System) = GECOS 
A se vedea "GCOS". 
GNU = GNU 


Pachete de programe compatibile UNIX realizate în cadrul unui proiect al FSF (Free Software Foundation), proiect condus de 
Richard Stallman. Ideea de bază a proiectului GNU este că informaţia este proprietatea comunităţii şi că sursele trebuie să fie 
publice. GNU EMACS şi compilatorul GNU C, două realizări ale acestui proiect sunt foarte cunoscute şi folosite în prezent. 
GNU este acronim pentru GNU 's Not UNIX 


grep = grep 


Comandă UNIX (filtru) pentru scanarea rapidă a unui fişier sau a unui set de fişiere şi trimiterea la fişierul standard de ieşire 

a liniilor care corespund unui şablon (o expresie regulată). Instrument deosebit de util în activitatea de administrare de sistem. 
Numele provine din comanda g/re/p specifică editorului qed/ed, re având semnificaţia de expresie regulată (regular 
expression) sau poate fi considerat un acronim pentru Global Regular Expression Print. 


Litera H 
hacker = spărgător de cod 


1. Persoană capabilă să acceseze informaţii (nu neapărat în sens distructiv) în sisteme de prelucrare a informaţiilor la 
care nu are în mod normal drepturi de acces. 

2. Persoană care explorează detaliile de implementare şi de utilizare ale sistemelor în vederea utilizării extensive a 
tuturor facilităţilor acestora, spre deosebire de majoritatea utilizatorilor care preferă să înveţe minimul necesar. 

3. Persoană care scrie şi implementează programe cu entuziasm, dovedind calităţi deosebite de programator. Aspectele 
teoretice sunt de obicei lăsate pe plan secundar. Se trece foarte repede la implementare fără a teoretiza prea mult. 

4. Expert în utilizarea unui program sau sistem (de exemplu "UNIX hacker”). 

5. În sens peiorativ se foloseşte pentru persoane care-şi folosesc cunoştinţele tehnice pentru a detecta slăbiciuni ale 
sistemelor de protecţie şi a reuşi pătrunderea neautorizată (accesul neautorizat) în sistemele private de calculatoare şi 
în băncile de date. Denumirea corectă în acest caz este "cracker". 

6. Termenul de "hacker" tinde să desemneze şi apartenenţa la o anumită comunitate, definită în cadrul reţelelor de 
calculatoare, care respectă o etică a spărgătorilor de cod. 


Termenul "hacker" presupune în fapt o îmbinare a mai multora dintre caracteristicile descrise mai sus. 
hacker ethic = etica spărgătorilor de cod 
Ansamblu de principii acceptate şi respectate de o comunitate din cadrul reţelei de calculatoare: 


1. Atitudine pozitivă față de partajarea informaţiilor. Experienţa se pune la dispoziţia celorlalţi prin scrierea de programe 
la care accesul este liber; se facilitează accesul la informaţii şi la resursele de calcul disponibile. 

2. Accesul neautorizat într-un sistem pentru amuzament sau explorare de informaţii este acceptat, atâta timp cât 
"spărgătorul de cod" nu distruge sau divulgă informaţii confidenţiale. 


Primul principiu este acceptat de majoritatea hacker-ilor; mulți dintre ei scriu programe la care accesul este liber. Filozofia pe 
care se bazează proiectul GNU merge mai departe şi consideră că accesul la absolut toate informaţiile trebuie să fie liber. 


Principiul 2 este controversat, unele persoane considerând că accesul la informaţiile private nu este etic. Alți spărgători de 
cod consideră că rolul lor este benefic: după ce pătrund într-un sistem, fără să distrugă informaţii, dau dovadă de curtoazie 
explicând administratorului de sistem printr-un e-mail cum au reuşit acest lucru. În felul acesta slăbiciunile sistemului de 
securitate pot fi cunoscute şi remediate, prevenind viitoare atacuri distructive. 


Cea mai importantă caracteristică a hacker-ilor constă în dorinţa acestora de a partaja cunoştinţele tehnice, programele şi 
resursele de calcul. Reţele imense precum USENET, FidoNet şi Internet funcționează fără un control centralizat, bazându-se 
pe cooperare. 


halt (to) = a opri (definitiv) 


1. La nivelul unui sistem de operare, procedură de oprire a sistemului la dorința administratorului (operatorului) sau la 
întâlnirea unei situaţii grave de eroare (a se vedea şi "crash"). Dacă sistemul are mai mulţi utilizatori, numai 
utilizatorul privilegiat poate executa această procedură. După închiderea tuturor sesiunilor şi eliberarea tuturor 
resurselor, se execută instrucțiunea halt care face parte de regulă din categoria instrucţiunilor privilegiate, executabile 
numai în mod sistem (kernel). Ea opreşte efectiv maşina şi o trece într-o stare specială de unde se va putea realiza 
încărcarea unui alt sistem de operare sau întreruperea alimentării. 

2. În anumite limbaje de programare, instrucţiunea "halt" opreşte execuţia unui program în situaţia întâlnirii sfârşitului 
logic al programului sau a unei situaţii de eroare. Se dă controlul mediului sub care se execută programul (de exemplu 
Turbo Pascal) sau sistemului de operare pentru execuţia unei noi comenzi. 


handler = rutină de tratare 

Functie asociată unui eveniment sau clasă de evenimente. Când se produce evenimentul, sau un eveniment din clasă, funcţia 
este executată. 


hang = a (se) bloca, a rămâne agăţat 


1. A aştepta producerea unui eveniment care nu apare niciodată (de exemplu sistemul aşteaptă terminarea unei citiri de 
pe discul sistem, dar acesta a căzut în pană). 

2. A aştepta un anumit eveniment până când se întâmplă ceva. De exemplu, în cazul afişării unui meniu pe ecran se 
aşteaptă apăsarea unei taste. 


a 


Starea de blocare definită de "hang" este diferită de starea definită prin "crash" în care programul sau sistemul este de 
asemenea neutilizabil (dar deoarece nu mai funcționează şi nu pentru că aşteaptă producerea unui eveniment). Recuperarea 
din ambele situaţii se realizează deseori la fel. 


hardware configuration = configuraţie (a echipamentelor) 


Totalitatea resurselor fizice (permanente) ale unui sistem şi modul în care acestea sunt conectate între ele. Dintre aceste 
resurse pot face parte: procesoare (este important cum sunt interconectate, la ce memorii au acces, cum schimbă informaţii), 
memorii (interesează câte module există, ce capacitate are fiecare, ce mecanisme de gestiune sunt oferite prin hardware), 
echipamente periferice (discuri, benzi magnetice, cum sunt conectate la cuploare, cum fac acces la memorie, ce adrese au şi 
cum produc întreruperi), interfeţe de reţea, etc. Sistemul de operare trebuie să gestioneze aceste resurse, deci configuraţia la 
un moment dat trebuie să fie corect reflectată în structurile de date ale sistemului. Unele sisteme de operare nu permit 
modificarea configurației în timpul executării lor. La astfel de sisteme, adăugarea unui nou disc presupune oprirea sistemului, 
reconfigurarea nucleului şi repornirea sistemului care gestionează o nouă configurație. Anumite aplicaţii au de suferit dacă se 
opreşte sistemul. Tehnicile moderne "plug and play" tind să soluţioneze această problemă. 


head = head 


Comandă UNIX de tip filtru pentru afişarea la ieşire a primelor n linii din fişierul specificat în linia de comandă (împreună cu 
valoarea lui n). Dacă acest număr de linii nu este specificat, valorea sa implicită este 10. 


headway = fracţie de timp 


În cazul sistemelor cu multiprogramare, fracțiunea din timpul total utilizată efectiv de fiecare dintre lucrările planificate 
pentru execuţie. 


heap = zonă de memorie pentru alocare dinamică 


1. Zonă de memorie folosită pentru a aloca la cerere, în cursul execuţiei programului, spaţiul de memorie necesar unor 
structuri de date. Aceste spaţii pot fi eliberate tot la cerere şi refolosite. Zona este structurată şi gestionată prin funcţii 
specifice, incorporate în program la editarea de legături. 

2. Structură de date ("movilă") utilă în implementarea eficientă a cozilor bazate pe priorităţi, a unor algoritmi de sortare 
şi a altor mecanisme de prelucrare rapidă a informaţiilor. 


help = help 


Sistem de comenzi sau comandă pentru afişarea de informaţii utile despre diverse comezi ale unui sistem sau program de 
aplicaţie. In sistemul UNIX această comandă consumă mai puţine resurse decât comanda "man", dar informaţiile pe care le 
oferă sunt mai sărace. 


hidden = invizibil (despre fişiere) 


Fişierele cu acest atribut nu sunt vizibile în cazul listării cu comenzi obişnuite a componentelor unui catalog. Ascunderea 
fişierelor se face pentru a limita posibilitatea de ştergere a acestora, sau din motive de securitate a datelor. 


hierarchical = ierarhic 

Atribut asociat unor elemente dintr-un sistem, legat de modul în care sunt structurate acestea. De exemplu un sistem de 
fişiere poate avea o structură ierarhică arborescentă, compusă din cataloage şi fişiere. Un sistem de operare poate fi construit 
ca o ierarhie de module, modulele plasate mai jos oferind servicii celor plasate deasupra lor. O ierarhie poate fi "slabă" (în 
cazul în care se pot cere direct servicii de la orice nivel) sau "strânsă" (în acest caz toate cererile se adresează nivelului celui 


mai înalt, fiecare modul putând să ceară servicii numai de la nivelul plasat imediat sub el). 
High Memory Area (HMA) = zonă de memorie înaltă 


Zonă de memorie cu capacitatea de 64 Kb situată imediat după primul 1Mb de memorie la calculatoare personale. 
Procesoarele Intel 8086/8088 puteau accesa numai 1 Mb de memorie, pe când 80286 putea accesa 16 Mb, iar 80386 până la 4 
Gb. Din motive de compatibilitate "înapoi", procesoarele 80286 şi 80386 au fost proiectate să opereze şi în "mod real", un 
mod în care ele se comportă exact ca 8086/8088, putând accesa 1 Mb de memorie şi în plus această memorie suplimentară de 


până la 64 Kocteţi, care este HMA. 
hit = găsire (a unei informaţii) 


Găsirea informaţiilor dorite în memoria rapidă (dar de capacitate mică) în cazul utilizărrii unei memorii organizate ierarhic 
(de exemplu în memoria cache). In acest caz accesul la informaţia dorită se realizează mai rapid decât în cazul în care aceasta 
ar trebui adusă din memoria mai lentă (dar de capacitate mai mare). 


hit ratio = frecvenţa succeselor în găsirea informațiilor 


Raportul dintre numărul de adresări care găsesc informaţia în memoria rapidă şi numărul total de adresări. Depinde de 
comportamentul programelor (cât de mult îşi concentrează adresările în spaţiul de memorie sau în timp) şi de mărimea 
memoriei rapide. Dacă se măreşte memoria intermediară, probabilitatea de succes este mai mare, numărul de adresări la 
memoria principală scade, ceea ce conduce la un trafic redus pe magistrală, permiţând conectarea mai multor procesoare în 
sistem (în cazul unui sistem distribuit). 


hold and wait = alocare parţială ("păstrează şi aşteaptă") 


Tehnică de alocare a resurselor prin care o lucrare (job) primeşte resursele pe rând, pe măsură ce le solicită în timpul 
execuţiei. Dacă resursele nu sunt disponibile la un moment dat, se aşteaptă eliberarea lor de către lucrarea care le deţine (fără 
a elibera resursele deja acaparate). Este una dintre condiţiile necesare pentru producerea blocajului reciproc într-un sistem. O 
alternativă este "alocarea totală": programul nu este lansat în execuţie până nu sunt disponibile toate resursele pe care le 
solicită. 


hot key = tastă cu funcţie specială 


Mecanism prin care în sistemul MS-DOS se activează un program TSR la apăsarea unei taste (combinaţie de taste) căreia i s- 
a atribuit această funcţie specială. Un program TSR (Terminate and Stay Resident) ocupă memorie, dar nu este planificat 
pentru execuţie de către sistem. El primeşte controlul prin capturarea şi "supravegherea" întreruperilor de la tastatură. Când 
este primit un caracter, dacă acesta nu are o semnificaţie specială el este pus într-o coadă a sistemului de operare, iar TSR 
revine din întrerupere în programul în curs de execuţie. Dacă este un caracter căruia i s-a asociat o funcţie specială, atunci se 
execută secvenţa corespunzătoare din TSR. 


HPFS High-Performance Filing System = HPFS 


Sistem de memorare a fişierelor pe disc pentru sistemul de operare OS/2. HPFS este o metodă pentru reținerea locaţiilor 
ocupate de toate fişierele din fiecare catalog. A fost introdus începând cu versiunea 1.2 a sistemului de operare OS/2. Este 
mai eficient decât sistemul FAT pentru DOS. HPFS acceptă nume de fişiere lungi, fără restricţia la maxim 8 caractere a 
numelui fişierului şi la 3 caractere a extensiei acestuia. Pentru mărirea performanţelor, HPFS exploatează structuri de date 
pentru diferite nivele de memorie intermediară. HPFS permite asocierea atributelor extinse EAS (Extended Attributes) 
fişierelor şi directoarelor. 


HP-UX = HP-UX 


Versiune de UNIX care rulează pe stațiile de lucru din familia Hewlett-Packard 9000. 


file://C:\My%20Documents\personal\informatica\Sisteme%20de%20operare.htm 5/18/02 


Sisteme de operare Page 33 of 50 


Litera I 
i-node = i-node 


1. În sistemul de fişiere al sistemelor de operare din familia UNIX, "i_node" este un bloc de pe disc care păstrează 
informaţii despre un fişier. Există mai multe tipuri de sisteme de fişiere. La cele descrise în literatura de specialitate, 
în "i_node" pot fi memorate: tipul fişierului, numărul de legături spre el, identitatea proprietarului şi a grupului, 
permisiunile de acces la fişier, informaţii de regăsire a blocurilor alocate fişierului, dimensiunea în octeți a fişierului, 
data şi ora ultimului acces, data şi ora ultimei modificări a fişierului, momentul creării, etc. Pentru regăsirea blocurilor 
de date ale fişierului sunt memorate adresele a 13 blocuri de disc: 10 blocuri directe şi 3 blocuri indirecte. Pentru 
fişierele mici, care conţin cel mult 10 blocuri, adresele acestor blocuri se află direct din i_node. Pentru fişierele mai 
mari se utilizează şi primul bloc indirect, numit bloc indirect simplu care indică adresa unui bloc de pe disc conţinând 
la rândul lui adresele a 128..256 blocuri de date. Pentru fişierele deosebit de mari se folosesc în acelaşi mod şi 
blocurile 12 şi 13, numite bloc indirect dublu şi respectiv bloc indirect triplu. Cu cât fişierul este mai mare, cu atât 
informaţiile plasate spre sfârşitul său necestă un timp de acces mai mare, datorită multiplelor adresări la disc trecând 
prin blocuri indirecte. Pentru acces rapid la informaţii, la deschiderea fişierului toată informaţia conținută în i-node 
este adusă de pe disc în memoria principală într-o structură de date (o intrare în tabela de i node-uri). 

2. În sistemele de operare din familia UNIX, "i_node" este identificatorul unic pe care orice fişier îl primeşte în sistemul 
de fişiere. Un fişier poate avea mai multe nume simbolice (link-uri), poate fi deschis simultan de mai multe procese, 
dar el este în mod unic determinat prin acest număr întreg care are legătură cu poziţia fişierului respectiv în sistemul 
de fişiere. 


VO buffer = tampon de intrare/ieşire 


Pentru sporirea vitezei operaţiilor de intrare/ieşire, modulul de administrare a echipamentelor periferice utilizează zone 
tampon. Sunt folosite tehnici cum ar fi "double-buffering”, "triple-buffering", "multiple-buffering". Tamponul de 
intrare/ieşire utilizat pentru memorarea informaţiilor provenite de la echipamentele periferice sau destinate acestora este o 
zonă de memorie rezervată în spaţiul de adrese al programului executabil sau într-un spaţiu pus special la dispoziţie de către 
sistemul de operare (zona dinamică). Aceste "buffere" pot fi utilizate şi ca o memorie tampon (cache) menită să accelereze 
accesul la informaţii în mod transparent față de utilizator. Sistemul de operare UNIX menţine o mulțime de astfel de zone 


tampon pe care le alocă dinamic proceselor care execută operaţii de intrare/ieşire. 
IBM (International Business Machines) = IBM 


Firmă americană, cel mai mare producător de calculatoare din lume. Printre calculatoarele intrate în istorie produse de această 
firmă s-au numărat IBM 1401, IBM 7040, IBM 7090, seriile 360 şi 370 (din gama calculatoarelor "mainframes"). Cercetarea 
desfăşurată de IBM a adus multe inovaţii în domeniul arhitecturii calculatoarelor, în domeniul sistemelor de operare (tehnici 
de memorie virtuală, sisteme "batch" şi "time-sharing", organizări de fişiere ISAM, etc), al limbajelor (este suficient să fie 
amintită numai crearea limbajului Fortran), al bazelor de date, al instruirii asistate de calculator, ş.a.m.d. IBM a fost 
iniţiatorul producerii de calculatoare personale. Prima generaţie de calculatoare IBM-PC a apărut în anul 1981, cu procesor 
pe 16 biţi produs de firma INTEL. S-au dezvoltat apoi modele bazate pe microprocesoare 80286, 80386, 80486 şi PENTIUM 
care respectă compatibilitatea în jos cu calculatoarele produse anterior. În domeniul staţiilor de lucru, ca şi al sistemelor 
multiprocesor cu procesare simetrica, IBM produce sisteme performante bazate pe procesoare risc RS6000. 


IBM PC compatible computer = calculator compatibil IBM-PC 


PC este acronimul pentru Personal Computer (calculator personal). Dacă acest PC nu este produs de către IBM, ci de către o 
altă firmă, dar respectând standardul specific IBM, el se numeşte "calculator compatibil IBM-PC", "calculator compatibil 
PC", "compatibil PC”, sau simplu "PC". Compatibilitatea este atât la nivelul arhitecturii cât şi la nivelul programelor. 


id = identificator unic 


1. În sistemele care implică gestiunea resurselor pot exista mecanisme şi servicii de asociere de nume simbolice 
diferitelor obiecte (fişiere, hosturi, utilizatori, procese, etc). Sistemele de operare, atât cele concentrate cât şi cele de 
reţea sau distribuite gestionează însă mai comod resursele dacă acestea sunt identificate prin numere de lungime fixă 
în loc de nume simbolice complicate (şiruri de caractere de lungime variabilă având sau nu câmpuri cu informaţii 
specifice). Identificatorul unic asociat unui obiect este în sistemele UNIX un număr întreg fără semn.. În anumite 
sisteme de fişiere distribuite, acest identificator este o informaţie numerică mai complicată, putând conţine informaţii 

codificate pentru localizarea fişierului în sistemul distribuit. 
2. Comandă UNIX pentru afişarea de informaţii de identificare a utilizatorului (număr şi nume pentru utilizator şi grup). 
Exemplu: 


Ș id 
uid = 31106 (mdobre) gid = 4001 (profs) 
idempotent = idempotent 


1. Caracteristică a unui operator, care chiar dacă este utilizat în mod repetat, efectul coincide cu cel al utilizării lui o 
singură dată. Termenul se foloseşte pentru subprograme (funcții, proceduri) care trebuie să execute acțiuni critice 
exact o singură dată, chiar dacă rutina este apelată de mai multe ori. Proprietatea este importantă în cazul 
mecanismului de apel de proceduri la distanță (RPC). Dacă serverul se defectează sau există o eroare în sistemul de 
comunicații care face ca rezultatul executării apelului la distanță să nu poată ajunge la client, după un timp acesta va 
detecta time-out şi eventual va repeta apelul. Serverul va fi în situația de a repeta execuția procedurii (în cazul 
defectării serverului, după ce acesta va reporni). Există operații care sunt idempotente prin natura lor: de exemplu 
inserarea unui nou element într-un şir ordonat strict crescător, astfel încât şirul să rămână ordonat strict crescător 
(dacă elementul aparţine deja şirului, el nu se mai inserează). În orice ordine s-ar insera elementele, indiferent de câte 
ori se repetă introducerea oricărui element, rezultatul va fi acelaşi. Termenul este frecvent folosit cu referire la 
fişierele antet (.h), care conţin definiţii şi declaraţii comune de inclus în mai multe fişiere sursă C. Dacă la o aceeaşi 
compilare, un fişier este inclus de mai multe ori (de exemplu prin fişiere "+ include" imbricate), pot apare erori de 
compilare în cazul în care acest fişier inclus nu se protejează singur la incluziunile multiple. Un astfel de fişier 
protejat este numit idempotent. 

2. Din punct de vedere matematic, o funcţie f : D->D este idempotentă, dacă f(f(x)) = f(x), pentru orice x în D, adică 
aplicarea ei repetitivă are acelaşi efect cu aplicarea ei o singură dată. Acest lucru poate fi extins şi pentru funcţiile cu 
mai multe argumente (de exemplu operatorul boolean & are proprietatea x & x = x). Fiecare valoare a imaginii unei 
funcţii idempotente este un punct fix al funcţiei. 


idle = liber, neutilizat 


Starea unei resurse care nu este solicitată de nici un proces la un moment dat (de exemplu starea procesorului când nu există 
nici un proces pregătit pentru execuție). În sistemele de calcul moderne procesorul nu poate fi oprit în situaţia în care nu este 
solicitat de nimeni (o explicaţie pentru această decizie putând fi aceea că există acțiuni asincrone care nu sunt planificate 
pentru execuţie de către planificatorul de procese). O abordare posibilă este aceea de a planifica în acest caz pentru execuţie 
un proces special (numit în unele sisteme de operare "idle process"). Acest proces nu aparţine nici unui utilizator şi nici nu 
consumă resurse. El pur şi simplu nu face nimic, aşteptând să apară un proces executabil. Procesul special poate fi un ciclu pe 
o instrucţiune NOP în aşteptarea unei întreruperi sau poate fi repetarea ciclică a apelului sistem care forțează planificarea 
pentru execuţie, având ca rezultat replanificarea procesului special atâta timp cât nu apar alte procese. 


IEEE (Institute of Electrical and Electronics Engineers) = IEEE 


Organizaţie a inginerilor din domeniul electric (electrotehnică, energetică, electronică, tehnică de calcul), cu sediul central în 
SUA, dar care acceptă membri din toată lumea, organizând chapter-e naţionale grupate în regiuni pe criterii geografice. 
Organizaţia promovează interesele inginerilor şi impulsionează cercetarea ştiinţifică şi răspândirea cunoştinţelor din 
domeniile enumerate prin acțiuni diverse cum ar fi: publicarea de reviste de specialitate de înaltă ţinută ştiinţifică, 
organizarea, sponsorizarea şi sprijinirea de manifestări ştiinţifice, organizarea unei informări ample asupra locurilor de muncă 
disponibile în domeniu, distribuirea de cărți, cataloage, produse multimedia, etc. O activitate importantă este cea de 
standardizare. Sunt cunoscute standardele din domeniul reţelelor, interfeţelor, magistralelor, apelurilor sistem UNIX, etc. 
Avantajul major al acestor standarde este acela că ele nu reprezintă interesele vreunui producător sau firme. 


indexed file = fişier indexat 


Fişier la care înregistrările se accesează pe baza unor chei (primare sau secundare). Pentru regăsirea rapidă a informaţiilor în 
cazul unor volume mari de date, pentru fiecare înregistrare se definesc unul sau mai multe câmpuri după care se face 
căutarea, numite chei. Nu se mai parcurg toate informaţiile (citirea lor de pe suport extern este o operaţie costisitoare ca 
timp), ci numai cheile. Acestea sunt ordonate, ceea ce permite utilizarea unor algoritmi eficienţi de căutare. Împreună cu 
fiecare cheie se păstrează un pointer către zona din fişier care conţine înregistrarea asociată. În cazul bazelor de date mari, 

căutarea într-un astfel de fişier este mult mai eficientă decât căutarea secvenţială. 
indexed-sequential file = fişier secvenţial-indexat 


Fişier indexat cu cheie primară, adică ordonat după această cheie primară. După localizarea acesteia, căutarea se face 
secvențial, dar într-o zonă limitată a fişierului. O metodă de organizare a acestor fişiere este ISAM, care a fost introdusă de 
către IBM pentru Cobol şi se aplică cu succes şi în prezent (a se vedea "indexed-sequential access method"). 


indexed-sequential access method (ISAM) = metodă de acces secvenţial-indexat (ISAM) 


Procedură de memorare şi regăsire a informaţiilor într-un fişier aflat pe disc. Se creează o mulţime de indecşi pentru a descrie 
unde sunt localizate pe disc înregistrările fişierului sau grupuri de înregistrări. Aceşti indecşi se pot memora într-un fişier 
index separat. Folosind o astfel de procedură, se obţine o localizare rapidă a înregistrărilor eliminând citirile inutile ale tuturor 
datelor de la început până la informaţia dorită. Pentru limitarea spaţiului de căutare, fişierul index poate fi structurat în două 
sau mai multe fişiere, de exemplu un index primar şi unul secundar (corespunzând cheilor primare şi respectiv secundare). 
Această organizare implică efectuarea mai multor accesuri la disc: se accesează întâi fişierul primar pentru a se localiza zona 
în care se caută cheia în fişierul secundar, apoi fişierul secundar pentru a localiza zona în care se caută informaţia în fişierul 
de date şi în final se realizează o căutare secvenţială într-o zonă limitată din fişierul de date. Accelerarea căutării se poate 
realiza prin utilizarea algoritmilor de dispersie (hash-coding) şi a altor metode. Accesul pur secvențial este de asemenea 
posibil, dacă sunt necesare prelucrări în care se parcurg în serie toate înregistrările din fişier sau dintr-o secţiune a lui. Un 
exemplu intuitiv de fişier secvenţial-indexat îl oferă dicţionarul. Utilizând litera cu care începe cuvântul căutat se localizează 
zona în care sunt păstrate cuvintele care încep cu acea literă. Apoi prin căutare secvenţială se localizează două cuvinte (sau 
silabele lor de început) între care se află situat din punct de vedere lexicografic cuvântul căutat. În felul acesta se reduce 
căutarea cuvântului la cel mult două pagini de dicționar. Dacă cuvântul nu există în dicţionar, căutarea se opreşte la primul 
cuvânt "mai mare" decât el (în ordinea lexicografică). 


input-output bound = limitat în intrare/ieşire 


Comportament al unui program, proces sau lucrare care utilizează cea mai mare parte a timpului pentru execuţia de operaţii 
de intrare/ieşire (intuitiv, timpul lui de răspuns este limitat de viteza cu care se fac operaţiile de intrare/ieşire), spre deosebire 
de programele "limitate unitate centrală" care utilizează intens procesorul şi ale căror performanţe depind de viteza şi 
disponibilitatea acestuia. Un echilibru al sistemului şi o bună utilizare a resurselor se obține prin mixarea corespunzătoare a 
unor programe din ambele categorii. 


interactive mode = mod interactiv (conversaţional) 


Mod de acces la serviciile unui sistem de calcul care asigură o comunicaţie directă a utilizatorului cu calculatorul prin 
intermediul unui terminal de intrare/ieşire. Până la apariţia terminalelor cu tub catodic, strategia preferată în exploatarea unui 
sistem de calcul era aceea de a-l îndepărta pe utilizator de sistem, pentru ca, prin planificarea corespnzătoare a execuţiei 
programelor să se obțină performanţe cât mai ridicate. Se încerca limitarea chiar a intervențiilor operatorului pentru ca 
sistemul să înlănţuie automat prelucrările şi să ia decizii cu o viteză superioară celei specifice agentului uman. Acestea au fost 
sistemele de operare cu organizare "pe loturi". 


interactive processing = prelucrare interactivă 
Prelucrarea controlată de către utilizator de la un terminal. 
interactive program = program interactiv 


Program care în timpul rulării sale, realizează un dialog cu utilizatorul. Acesta introduce datele la cererea programului şi ia 
decizii de care depinde fluxul controlului. 


interactive system = sistem interactiv 
Sistem în care utilizatorul lucrează în mod interactiv (interacționează cu sistemul prin intermediul unui terminal). 


interface = interfaţă 

Totalitatea regulilor, convențiilor, modulelor program şi dispozitivelor cu ajutorul cărora un element al unui sistem comunică 
cu un alt element al sistemului sau cu utilizatorul. În cazul programelor mari, modularitatea este o soluţie pentru proiectarea, 
implementarea şi întreţinerea eficientă a aplicaţiei respective. Dacă se definesc corect interfețele dintre module şi apelurile 
între module se fac corect, modificarea unor module nu va afecta funcţionarea corectă a celorlalte şi a ansamblului şi nu va 
impune testarea sau modificarea altor componente ale sistemului. 


Una dintre sarcinile importante ale unui sistem de operare (şi a oricărei aplicaţii) estre aceea de a-i oferi utilizatorului o 
interfaţă cât mai comodă cu sistemul. Această interfaţă se realizează la mai multe niveluri: 


a. interfaţa cu utilizatorul prin limbajul de comenzi 
b. interfaţa cu programele utilizatorului 


a) Interfața cu utilizatorul presupune existența unui interpretor de comenzi. În sistemele UNIX acesta se numeşte shell. E 
oferă şi facilităţi deosebite de programare, ceea ce face ca unele aplicaţii să se realizeze mai comod la acest nivel decât într- 
un limbaj de programare cum ar fi C. Există interfeţe alfanumerice, interfeţe grafice orientate pe menu-uri şi ferestre, interfeţe 
"inteligente" bazate pe recunoaşterea vocii sau a semnăturii, etc. Utilizarea unora dintre ele implică existenţa unor terminale 
cu caracteristici deosebite. 


b) Programele utilizatorilor solicită servicii sistemului de operare prin intermediul apelurilor sistem. Aceasta presupune 
existenţa pe de o parte a unor mecanisme prin care se dă controlul sistemului, iar pe de altă parte existenţa unei interfeţe 
specifice fiecărui limbaj. 


interleaved = întreţesut (despre execuţie) 


Politică de planificare a proceselor pentru execuţie bazată pe comutarea contextului. După ce un proces a utilizat un timp 
procesorul, un alt proces primeşte această resursă, urmând ca primul să revină după un timp. Această planificare poate fi 
bazată pe cuante de timp, dar întreţeserea execuţiei poate fi controlată şi de evenimente. Tehnica este cunoscută şi sub numele 
de multiplexarea procesorului. 


interleaving = întreţesere (despre blocuri pe disc) 


Tehnică de dispunere a blocurilor pe disc care asigură scăderea timpului de acces la informaţii. Discurile nu sunt dispozitive 
start-stop care să poată fi oprite un timp nedefinit înaintea citirii unui bloc (sector). Atunci când se prelucrează toate blocurile 
unei piste (sau mai multe blocuri succesive) este posibil ca blocul 4+/ să ajungă sub capul de citire înainte ca sistemul să aibă 
timpul necesar să prelucreze (sau să mute din buffer) informaţia citită din blocul k. Pentru accesarea blocului k+7 este 
necesară încă o rotație de disc. Dacă se "întreţes" însă blocurile logice cu un factor de întreţesere n, blocul logic 4+7 va fi 
plasat într-un bloc fizic distanțat la n blocuri de cel în care este memorat blocul logic k. Timpul de rotaţie necesar pentru ca 
cele n blocuri să treacă pe sub capul de citire va asigura un timp suplimentar în care informaţia din blocul logic k să fie 
prelucrată (timp critic). 


În exemplul din figura alăturată este reprezentată o pistă a unui disc cu 17 sectoare/pistă. În exterior sunt indicate adresele 
fizice, iar în interior cele logice. 


a. fără întreţesere: este posibil ca prelucrarea celor 17 sectoare să necesite 17 rotații ale discului; 
b. cu factor de întreţesere 3: presupunând că prelucrarea unui bloc necesită un timp inferior celui critic, toate cele 17 
blocuri pot fi prelucrate în trei rotații ale discului. 

internal fragmentation = fragmentare internă 

Fenomen care constă din neutilizarea unei părți din ultima unitate de memorie alocată unui program. Fiind zone interne ale 
unor programe, aceste spaţii nu mai pot fi folosite. 


În cazul administrării memoriei cu partiţii specificate static (MFT), spaţiul neutilizat este la sfârşitul partiției. 


În cazul paginării, deoarece paginile au lungime fixă iar spaţiul de adrese nu are o dimensiune multiplu de dimensiunea 
paginii, se alocă un număr întreg de pagini ceea ce conduce la neocuparea completă a spaţiului din ultima pagină. Spaţiul 
pierdut este egal în medie cu jumătate din lungimea paginii (din acest punct de vedere este indicată utilizarea de pagini de 


dimensiuni mici). 

| Neutilizat 


interprocess communication (IPC) = comunicaţie între procese 


Mijloace prin care procesele schimbă informaţii între ele şi se sincronizează. Se constată tendinţa realizării de aplicaţii 
modulare, structurate în mai multe procese care comunică între ele, fiecare îndeplinind o funcție simplă. În felul acesta se 
favorizează paralelismul, şi se disciplinează ingineria programelor (este mai uşoară proiectarea, implementarea sau 
demonstrarea corectitudinii unor programe simple, decât a unora complexe). Procesele pot comunica în două moduri 
fundamentale: schimb de mesaje şi acces la zone comune de memorie. Arhitectura sistemului joacă un rol important în 
alegerea unuia dintre cele două moduri. Sistemul UNIX oferă mai multe mecanisme de comunicaţie între procese. Dintre 
acestea: cozile de mesaje, semafoarele şi zonele de memorie partajată au fost introduse de către versiunea UNIX System V şi 
sunt cunoscute sub numele de ZPC System V. Ele au o tratare unitară în sistem, fiind accesibile utilizatorului prin apeluri 
sistem. 


interrupt = întrerupere 


1. Eveniment care întrerupe (temporar) fluxul normal de execuţie a instrucțiunilor şi activează o rutină de tratare a 
întreruperii. Acesta este mecanismul fundamental prin care maşina ia cunoştinţă de evenimente produse asincron în 
raport cu funcţionarea sa (în lumea exterioară sau în alte părți componente ale sistemului). Pe baza sa, sistemul de 
operare poate implementa şi controla concurenţa proceselor, multiplexarea utilizării unor resurse, suprapunerea în 
timp a unor activităţi (cum ar fi cele de calcul cu cele de intrare/ieşire, etc.). În majoritatea sistemelor de operare, 
pentru executarea unui apel sistem se dă controlul nucleului utilizând întreruperi produse sincron prin execuţia unor 
instrucţiuni special prevăzute (trap-uri, derutări, SVC, etc). 

2. În MS-DOS termenul întrerupere este aproape sinonim cu apel sistem deoarece rutinele sistemului de operare şi 
BIOS-ului sunt apelate folosind instrucţiunea INT după pregătirea corespunzătoare a parametrilor în registre. 


interrupt handler (IH) = rutină de tratare a întreruperii 


Functie (sau procedură, subrutină, modul program) asociat unei anumite întreruperi şi care se execută la apariţia întreruperii 
pentru care a fost definită. Prin mecanisme specifice fiecărui sistem, la activarea ei se salvează starea programului întrerupt. 
După tratarea întreruperii în mod normal se reia programul întrerupt, dar, dacă prin întrerupere se realizează şi o replanificare 
pentru execuţie, este posibil ca la revenire controlul să fie dat altui proces (la o altă adresă şi cu un alt context de execuţie). 


IRIX = IRIX 


Versiunea de UNIX a Silicon Graphics Incorporated pentru propriile stații de lucru şi pentru servere mari de fişiere. 


A 


Iron Age = "epoca fierului" în construcţia de calculatoare 


În istoria calculatoarelor, sub acest nume este cunoscută perioada 1961-1971 în care s-au pus bazele producţiei şi 
comercializării de calculatoare. Memoriile bazate pe inele de ferită erau de dimensiuni importante, diferitele părți 
componente ale sistemului - unitatea centrală, memoria - fiind păstrate în dulapuri metalice impozante (de aici noțiunea de 
mainframe). Epoca fierului a început cu primul minicalculator (PDP-1) şi s-a încheiat cu introducerea primului microprocesor 
(Intel 4004). 


Ironman = "Ironman" 


Specificare a cerințelor pe care trebuie să le îndeplinească un limbaj de programare, întocmită la cererea DoD (US 
Department of Defense) în ianuarie 1977 şi revizuită în iulie 1977 în procesul de definire a mediului de programare Ada. 
Limbajul Ada a fost creat în urma unei activități interesante de evaluare a limbajelor de programare existente, încercându-se 
elaborarea unui standard al cerințelor la care ar trebui să răspundă un limbaj ideal. Au fost elaborate şi rafinate pe rând mai 
multe documente: Strawman, Woodenman, Linman, Ironman, Steelman. 


Litera J 


job = lucrare 

1. Ansamblu definit de prelucrări pe care un sistem de operare trebuia să le execute pentru un utilizator (de exemplu 
compilarea unui program, urmată de editarea de legături şi de două execuţii succesive cu două seturi diferite de date). 
Simultan cu specificarea activităţilor, puteau fi precizate şi resursele necesare execuţiei lor (mărimea partiției de 
memorie, timpul maxim de rulare, numărul de benzi magnetice solicitate, etc.), iar uneori se indica şi comportamentul 
aşteptat al lucrării (limitată unitate centrală, echilibrată, etc.). În contextul sistemelor interactive moderne, termenul îşi 
păstrează semnificaţia în legătură cu acţiuni pregătite şi planificate să se execute pe acelaşi sistem la un moment bine 
precizat, sau cu activități pregătite pe o maşină şi trimise spre a fi executate pe o altă maşină la distanță. 

2. (cu caracter istoric) Când utilizatorii aduceau la centrul de calcul programe perforate pe cartele, /ucrare (job) era 
numele pachetului de cartele care conţinea o lucrare. Programul sursă şi datele de intrare erau însoţite de cartele de 
control care reprezentau comezile adresate de utilizator sistemului de operare. O primă cartelă servea la identificarea 
utilizatorului şi a lucrării, o ultimă cartelă marcând sfârşitul lucrării. 


job control language (JCL) = limbaj de control al lucrărilor 


1. Limbajul în care se descriu paşii diferitelor lucrări (comezi pe care utilizatorul le dă sistemului). Nu este vorba despre 
o simplă secvenţă de comenzi, pentru că în procesul de servire a cererilor pot apare decizii (nu se mai execută un pas 
dacă cel precedent s-a terminat cu eroare), sau cicluri (anumite acțiuni se repetă de un număr determinat de ori). El 
cuprinde atât instrucţiuni declarative cât şi imperative. Primele servesc la identificarea utilizatorului, a lucrării, a 
resurselor cerute, sau la stabilirea unui mediu de execuţie corespunzător. Cele din a doua categorie conduc efectiv la 
execuţia unor prelucrări cerute de utilizator. Deoarece noţiunea de lucrare este depăşită, dar cea de interfață cu 
utilizatorul îşi sporeşte importanţa, sistemele actuale utilizează astfel de limbaje, pe care le numesc simplu: /imbaje de 
control. 

2. La sistemele IBM OS/360, JCL era numele limbajului de control al execuţiei programelor în sistemul cu organizare a 
exploatării "pe loturi”. 


job queue = coada de lucrări 


Mecanismul prin care lucrările sosite într-un sistem de tip "prelucrare pe loturi" (batch processing) aşteptau să fie luate în 
considerare de către planificatorul de lucrări. Deoarece sistemul nu dispunea de resurse nelimitate, o lucrare trebuia uneori să 
aştepte eliberarea unei partiţii de dimensiune corespunzătoare, a unei benzi magnetice alocate unei alte lucrări, etc. Servirea 
nu se făcea neapărat în ordinea sosirii (fifo), pentru că într-o partiție liberă de 64Kb nu poate fi încărcată o lucrare care 
solicită 1Mb, chiar dacă ea este prima din coadă. În unele cazuri se organiza o coadă unică, în altele se mențineau mai multe 
cozi (câte una pentru fiecare partiție). 


job scheduling = planificarea lucrărilor 


Decizia de a alege şi planifica pentru execuţie o nouă lucrare dintre cele aflate în aşteptare, atunci când sistemul are resurse 
disponibile (de exemplu prin terminarea unui program se creează o partiție liberă). A fost o funcţie specifică sistemelor de 
operare cu prelucrare pe loturi, cunoscută şi sub numele de "planificare pe termen mediu”. Se realiza înlănțuirea automată 
(fără intervenţia operatorului) a fazelor unei lucrări, precum şi a lucrărilor dintr-un lot. 


job step = fază a unei lucrări (pas) 


Paşii unei lucrări sunt acţiuni care se desfăşoară secvențial. O compilare, o editare de legături, o execuţie a unui program pe 
un set de date de intrare sunt exemple tipice de astfel de paşi. Caracterul lor secvențial provine din restricţii temporale: nu se 
poate lansa în execuţie un program până ce nu s-a terminat editarea de legături (care construieşte programul executabil), care 
la rândul ei nu poate începe până nu s-a terminat compilarea fără erori. 


journal file = fişier jurnal 

Fişier în care sistemul de operare consemnează evenimentele ce apar pe parcursul funcționării sale. 
Litera K 

kernel = nucleu 


Partea esenţială a unui sistem de operare, responsabilă cu gestiunea resurselor şi tratarea principalelor apeluri sistem pentru 
programele rulate deasupra nucleului. Tratarea întreruperilor, planificarea proceselor pentru execuţie (planificarea pe termen 

scurt), sincronizarea proceselor, administrarea memoriei, accesul la disc şi la alte echipamente periferice, crearea de noi 
procese şi gestiunea acestora sunt câteva dintre funcţiile sale. Nucleul poate fi monolit (ca la UNIX) sau ierarhizat într-o 
structură multinivel. El poate avea o parte rezidentă şi una tranzitorie. În partea rezidentă se află concentrate funcţiile 
importante, frecvent utilizate şi care au prioritate mare în execuţie. În partea tranzitorie sunt încărcate şi executate la cerere 
module care reprezintă funcții mai puţin importante sau cerute mai puţin frecvent. Când portabilitatea este principalul 
obiectiv al sistemului, nucleul poate fi ierarhizat într-o parte dependentă de maşină şi una independentă de arhitectură. Numai 
prima trebuie rescrisă la portarea sistemului de operare pe o altă structură de sistem. 


kernel mode = mod sistem 


Modul de lucru privilegiat al sistemului de calcul, în care se execută modulele program ale sistemului de operare. În acest 
mod se pot executa toate instrucţiunile (inclusiv cea de oprire a maşinii sau de schimbare a modului de lucru), se pot accesa 
toate resursele (registre de mapare pagini, cuvântul de stare program, măştile de priorităţi) şi se poate accesa orice zonă de 
memorie (inclusiv cea în care se află nucleul şi structurile sale de date, vectorii de întrerupere, etc.). 


kill (to) = a distruge (un proces) 


Metodă de terminare forțată a unui proces prin distrugerea acestuia, indiferent de starea în care se află. Se poate aplica şi altor 
module executabile gestionate de către sistem, de exemplu fire de execuţie ("threads"). Este necesară pentru a-i da 
utilizatorului posibilitatea de control asupra proceselor sale. Procesele pot bucla la nesfârşit, pot să evolueze în discordanţă cu 
cerinţele, se pot bloca în aşteptarea unor condiţii care nu se vor îndeplini niciodată sau pur şi simplu trebuie oprită execuţia 
unei aplicaţii care are mai multe procese. 


Korn Shell (ksh) = ksh 

Unul dintre interpretoarele de comenzi pentru UNIX. 

Litera P 

page replacement algorithm = algoritm de înlocuire de pagină 


În cazul administrării memoriei cu paginare la cerere, metodă utilizată de sistemul de operare pentru alegerea paginilor ce se 
vor scoate din memorie pentru a crea loc altor pagini ce trebuie încărcate în memorie. Teoretic, orice pagină se poate încărca 
în orice bloc (cu excepţia celor rezervate pentru sistemul de operare). Dacă pagina ce trebuie înlocuită a fost modificată, în 
timpul scurs de al ultima sa încărcare în memorie, ea va trebui rescrisă pe disc pentru a face actualizarea conţinutului. Dacă 
pagina nu a fost modificată, atunci nu mai trebuie rescrisă pe disc, deoarece copia sa se găseşte deja acolo. Printre cei mai 
utilizaţi algoritmi se numără: FIFO (First In First Out), LRU (Least Recently Used), MRU (Most Recently Used), precum şi 
algoritmi obţinuţi prin simplificarea celor de mai sus în scopul scăderii complexităţii, cum ar fi algoritmul ceasului, NUR 
(Not Used Recently), metoda dubleților etc. Performanţele acestor algoritmi se apreciază după numărul de adresări care 
necesită înlocuire de pagină. 


page table = tabelă de pagini 


Mulţime de registre sau structură de date de tip tablou conţinând informaţii necesare localizării paginilor în memoria fizică. 
Realizează corespondenţa între pagină şi adresa blocului de memorie fizică în care aceasta este încarcată la un moment dat (în 
cazul paginării la cerere această adresă se poate schimba în timp, pagina fiind înlocuită şi apoi reîncărcată la altă adresă 
fizică). Conţinutul registrului din tabelă corespunzător unei pagini participă la conversia adresei efective generate de procesor 
(formată din număr de pagină şi deplasament în pagină) în adresa fizică (formată din număr bloc memorie şi deplasament în 
bloc) după modelul prezentat în figura alăturată. 

Adresă Adresă 
efectivă fizică 


Adresă bloc 


Tabeli de pagini 


Obţinerea adresei fizice din adresa efectivă 


Arhitecturile de sistem de calcul scumpe conţin registre de pagină care asigură o viteză mare adresării unei pagini. Maşinile 
care acceptă spaţii mari de adrese sunt nevoite să păstreze tabelele de pagini în memorie şi să utilizeze o memorie asociativă 
rapidă sau alt mecanism care să limiteze scăderea vitezei datorită adresării suplimentare la memorie în vederea obţinerii 
conţinutului registrului de pagină. Pentru fiecare pagină, pe lângă adresă se mai păstrează şi alte informaţii: cheie de protecţie 
pentru controlul accesului, înregistrarea gradului de utilizare a paginii în vederea aplicării corecte a algoritmilor de înlocuire 
de pagină, etc. 


page-in = încărcare de pagină 


1. Aducerea paginii (care conţine adresa specificată în instrucțiunea executată de procesor) într-un bloc de memorie 
pentru a fi accesată. Dacă nu există un bloc liber, se utilizează un algoritm de înlocuire de pagină pentru a crea un 
astfel de spaţiu liber. Operația de încărcare a paginii în memorie este o operaţie de intrare/ieşire care necesită un timp 
mare în raport cu timpul necesar execuţiei instrucţiunii. De aceea se utilizează memorii externe cu acces rapid şi 
ierarhii de memorii (memorii cache). Eventual, în timpul înlocuirii paginii se planifică pentru execuţie un alt proces. 

2. Sinonim cu swap-in (a se vedea "swapping”). 


page-out = eliminare de pagină 


1. Transferul pe disc al unei pagini aflată într-un bloc de memorie, pagină aleasă în urma aplicării unui algoritm de 
înlocuire de pagină, pentru ca o nouă pagină să fie adusă în locul ei în memorie. 
2. Sinonim cu swap-out (a se vedea "swapping”). 


paging = paginare 


Tehnică de gestiune a memoriei prin care spaţiul de adrese al programului este împărţit în unităţi de dimensiune fixă numite 
pagini care vor fi încărcate în blocurile în care este împărțită memoria fizică, practic paginile putând fi distribuite oriunde în 
memorie. În felul acesta se elimină fragmentarea memoriei şi necesitatea colectării spaţiului liber. Paginile trebuiesc puse în 
corespondenţă ("mapate") cu blocurile pe care le ocupă, printr-un mecanism gestionat de unitatea de management al 
memoriei (MMU). În cazul în care nu se încarcă la un moment dat în memorie toate paginile programului, ci numai cele 
utilizate în acel moment, se realizează paginare la cerere, tehnică utilizată de majoritatea sistemelor de memorie virtuală; 
devine posibilă rularea unor programe de dimensiune mult mai mare decât memoria fizică disponibilă. 

paging algorithm = algoritm de paginare 
A se vedea "page replacement algorithm". 
paging drum = tambur magnetic de paginare 


Echipament de intrare/ieşire de tip memorie auxiliară, din clasa dispozitivelor cu capete fixe, utilizat ca suport pentru 
mecanismul de paginare la cerere. Datorită timpului mic de acces şi a identității dimensiunii blocurilor sale cu dimensiunea 
paginii, a fost utilizat cu succes pentru evacuarea paginilor în primele sisteme de memorie virtuală. Are caracter istoric; 
asemenea dispozitive nu se mai produc în prezent. 


parent process = proces "părinte" 


Proces care a creat un alt proces (în relaţia cu procesul nou creat). În sistemul de operare UNIX, un proces poate crea un nou 
proces (proces "fiu") în urma apelului sistem fork(). Procesul nou creat este o copie identică a procesului "părinte" obţinută 
prin duplicarea tuturor zonelor de cod şi de date ale acestuia (cu excepţia zonei de cod pur '.text', partajată de cele două 
procese). În acest mod procesul "fiu" moşteneşte întregul context de execuţie al procesului "părinte", inclusiv fişierele 
deschise. Din acest moment se produce separarea, cele două procese având propriile imagini în memorie. Procesul "fiu" poate 
însă să decidă să ruleze un alt program (fişier executabil) utilizând apelul exec(). Prin crearea de noi procese şi prin existența 
relaţiilor "părinte"-"fiu" se realizează o ierarhizare a proceselor, în sistem existând un arbore unic de procese. Procesul 
"părinte" se poate sincroniza cu procesele create de el: poate aştepta terminarea lor şi recupera informaţii emise de acestea cu 
această ocazie. 


partition = partiție 


1. Zonă contiguă de memorie internă gestionată de către modulul de administrare a memoriei în cazul sistemelor de 
operare care realizează multiprogramare sau multiproces. În primele sisteme de operare cu multiprogramare o partiție 
era alocată în întregime unei lucrări ("job"), în ea se rula un singur program, iar spațiul neocupat de către acesta era 
pierdut (a se vedea "fragmentare internă"). Partiționarea memoriei era statică (a se vedea "MFT"). Tehnica de 
partiționare a evoluat spre specificarea dinamică a partițiilor (a se vedea "MVT"). 

2. In sistemul de operare MS-DOS, secvenţă contiguă de sectoare logice ale unui disc, începând cu sectorul 0. Prin 
partiționare se implementează mai multe volume logice pe un volum fizic. Se realizează astfel o mai bună protecție 
între utilizatori, o gestiune mai eficientă a resurselor şi se oferă posibilitatea de a avea la dispoziţie mai multe sisteme 
de operare pentru a controla maşina în diferite momente. Un hard-disk poate fi împărțit în cel mult 4 partiţii din care 
numai una este activă la un moment dat (conţine sectorul de boot al sistemului de operare care va fi lansat în 
execuţie). Fiecare partiție poate conţine propriul său sistem de fişiere, partiţii diferite putând avea sisteme de fişiere 
diferite (ceea ce permite ca DOS-ul şi Unix-ul să poată coexista pe acelaşi disc în partiţii diferite). 


Sectorul primar Parti ja 1 Partija 2 Parti ja 3 Parti ja 4 
de boot UNIX 


Exemplu de partiționare a discului în PC 


partition table=tabelă de partiţionare 


În DOS, tabela aflată în ultima parte a sectorului de încărcare ce conţine toate informaţiile necesare identificării partiţiilor din 
sistem, stabilite prin FDISK. 


password = parolă 


Formă de autentificare a unui utilizator care presupune furnizarea unui cod (şir de caractere) pentru a obţine accesul la un 
sistem protejat sau la o resursă protejată. În momentul de faţă este cea mai frecventă metodă pentru controlul accesului 
utilizatorilor la un sistem, datorită costului redus, dar au apărut deja metode mai sigure şi mai sofisticate, dar mult mai 
scumpe (recunoaşterea vocii, cartelă magnetică furnizând o semnătură digitală, recunoaşterea scrisului prin analiză 

grafologică, etc.). Aceste parole, stabilite şi modificate de către utilizator, sunt criptate după un algoritm de criptare specific 
fiecărui sistem şi memorate în această formă criptată pentru a face dificilă aflarea lor de către utilizatori rău intenţionaţi. În 
UNIX parola de login a utilizatorului este memorată, în formă criptată, în fişierul /erc/passwd' alături de: nume login, nume 
utilizator, identificator utilizator şi de grup, catalog implicit de lucru, shell-ul de login implicit. La fiecare cerere de acces, 
parola furnizată de utilizator este criptată, rezultatul criptării trebuind să coincidă cu cel memorat în sistem. În caz contrar se 
refuză accesul. Ca politică de securitate, unele sisteme dau posibilitatea ca administratorul de sistem să stabilească un timp 
limită de expirare a parolelor, aşa încât utilizatorul să trebuiască să-şi schimbe parola de login cu regularitate. Se recomandă 
utilizarea de parole greu de ghicit, cum ar fi cele ce conţin atât litere, cifre, cât şi simboluri speciale în diferite combinaţii 
(mulţi spărgători utilizează termeni ai unor dicţionare când forţează penetrarea unui sistem). A se vedea şi "Login". 


path = cale 


1. În UNIX şi alte sisteme de operare, prefix al unui nume de fişier care realizează specificarea completă relativ la 
conţine fişierul; în acest caz se vorbeşte despre 'cale absolută', spre deosebire de 'calea relativă! care face specificarea 
relativ la catalogul curent. Exemplu: 


/usr/prof/mdobre/dictionar/literap.txt 


2. În UNIX şi MS-DOS există o 'cale de căutare', o variabilă de mediu numită PATH, care specifică directoarele în care 
interpretorul de comenzi (shell - UNIX sau command.com - MS-DOS) vor căuta comenzile. Elemente similare celor 
anterioare apar în UNIX şi în contextul unor aplicaţii sau medii de programare: de exemplu preprocesorul 'C' are o 
"cale de căutare! pe care o utilizează la găsirea fişierelor de tip header utilizate de #include. 

3. Adresa Internet de rutare explicită: o specificare 'nod-cu-nod' a legăturii dintre două maşini. 


PC DOS = (sistemul de operare) PC-DOS 


Sistem de operare dezvoltat pentru calculatoare personale (IBM şi compatibile construite pe baza unor procesoare din 
familia .x86). Nucleul şi diferitele componente se încarcă de pe disc dur sau flexibil. Numele este un acronim pentru Personal 
Computer DOS (Disk Operating System). Are trei componente principale conţinute în fişierele: 


e BIO.COM - destinat legăturii cu rutinele BIOS din memoria permanentă (PROM) 
e DOS.COM - asigură legătura cu programul utilizator 
e COMMAND.COM - prelucrează comenzile DOS. 


Este un sistem monoutilizator, nu este multitasking, depinde de arhitectura hardware, iar sistemele de fişiere alcătuiesc o 
structură arborescentă (unică în fiecare partiție). 


Perl = Perl 


Limbaj de programare creat, dezvoltat şi întreținut de către Larry Wall. Este interpretat şi a fost dedicat pentru administrare 
de sistem, baze de date şi reţea UNIX. Are o răspândire deosebită în lumea administratorilor de sistem UNIX, tot aşa cum C 
este limbajul specific programatorilor de sistem UNIX. Un exemplu cunoscut de program cu largă răspândire scris în Perl 
este ftpmail. 


PDP-11 = PDP-11 


Familie de calculatoare compatibile pe 16 biți construite de firma DEC. Au dominat lumea minicalculatorelor anilor 1970, 
fiind utilizate în special pentru aplicații de timp real, de control al proceselor industriale, dar şi dezvoltare de programe. 
Câteva exemple de maşini din familie: PDP 11/20, PDP 11/34, PDP 11/45, PDP 11/70. Maşinile aveau o arhitectură 
hardware uşor extensibilă: magistrală unică pe care se puteau conecta diferite echipamente. Ca mecanisme de protecţie se 
ofereau cel puţin două moduri de lucru (user - mod în care rulează în mod curent un program, cu drepturi de acces limitate la 
nivelul fiecărui utilizator şi kernel - mod ce permite un acces la orice adresă, instrucțiune sau resursă), precum şi hardware de 
protecţie a memoriei. Din punct de vedere al organizării memoriei, PDP-11 avea adrese virtuale pe 16 biţi, până la 4 Mb de 
memorie fizică, pagini de memorie cu dimensiunea de 8Kb adresate prin 8 registre de pagină. Memoria era organizată astfel 
încât să permită acces atât la nivel de octet cât şi la cavânt. La proiectarea maşinii s-a optat pentru un compromis între o 
arhitectură orientată stivă şi una orientată spre registre generale: s-au prevăzut 8 registre generale (RO - R5 pentru operanzi, 
dar şi posibili indicatori de vârf de stivă, R6 - indicator de vârf de stivă, R7 - contor program) şi 12 moduri de adresare, unele 


file://C:My%20Documentsipersonalvinformatica Sisteme%20de%20operare.htm 5/18/02 


Sisteme de operare Page 44 of 50 


dintre ele foarte puternice, făcând posibilă execuţia unei operaţii push sau pop într-o singură instrucțiune. Lipsa 
instrucțiunilor de intrare/ieşire (registrele echipamentelor periferice fiind asimilate cu adrese de memorie dintr-o zonă 
protejată numită "pagina de intrare/ieșire") a favorizat compatibilitatea dintre maşinile din familie. Ca sisteme de operare s-au 
utilizat RSX-11M (sistem de timp real, multiuser şi multitasking, cu dezvoltări spre time-sharing) şi UNIX, pe aceste maşini 


fiind create şi distribuite multe dintre primele versiuni ale sistemului. 
pipe = conductă 


Mecanism de comunicare între procese ce implementează o relaţie de tip "producător-consumator", utilizând fişiere FIFO. 


Proces e RR 
roducâtor | i | j> 
p ppe consumator 


Procesele se consideră a fi conectate printr-un "canal" cu două extremități: una este extremitatea de scriere şi cealaltă de 
citire. Mecanismul are elemente comune cu comunicația între procese printr-un fişier obişnuit, dar prezintă două 
particularități importante: 


e ordinea de manipulare a datelor este strict FIFO şi accesarea datelor se poate face o singură dată (First In First Out - 
primul venit primul iesit) în timp ce într-un fişier informaţia se poate accesa şi în altă ordine decât cea de scriere, 
aceeaşi informaţie putând fi accesată de mai multe ori. 

e sincronizarea accesului proceselor la pipe este asigurată de către sistem în mod automat: procesul care încearcă să 
scrie într-un pipe plin va fi blocat până ce apare spaţiu liber prin citirea de către alt proces a datelor din pipe; procesul 
care încearcă să citească dintr-un pipe vid va aştepta până când un alt proces va scrie ceva în pie. În funcţie de 
atributele de deschidere a pipe-ului este posibil să nu se mai facă blocarea proceselor. 


pool = ansamblu 


Colecţie de resurse echivalente (de exemplu zone tampon de intrare/ieşire), din care se face alocarea la cerere, urmând ca 
resursele eliberate să fie reintroduse în mulțime în vederea unei alocări ulterioare. 


POSIX = POSIX 


Proiect inițiat sub auspiciile Comitetului pentru Standarde al IEEE cu participarea unor personalităţi din industrie, lumea 
academică şi guvernul american cu scopul de a standardiza sistemul de operare UNIX. La sfârşitul anilor 1980 sistemele 
UNIX evoluaseră spre două variante care tindeau să devină total incompatibile (BSD şi System V). Fiecare având formate 
proprii pentru programele binare, producătorii de programe nu puteau realiza programe compatibile pentru ambele sisteme. 
Alte încercări de standardizare erau făcute de organizaţii care promovau interesele unor firme constructoare, ale căror 
produse deveniseră standarde de facto. POSIX este un acronim pentru Portable Operating System for UNIX. Printre 
standardele create de Comitetul POSIX se numără 1003.1 care defineşte un set de proceduri de bibliotecă pe care trebuie să le 
suporte orice sistem UNIX. Majoritatea acestor proceduri invocă un apel sistem, dar doar câteva dintre acestea pot fi 
implementate în afara nuclelui. Ideea POSIX-ului este aceea că orice producător care scrie un program ce utilizează numai 
proceduri definite de 1003.1 este sigur că acel program va rula pe orice sistem UNIX. Pentru a crea acest standard, Comitetul 
IEEE a inclus în standard toate facilitățile şi apelurile comune ambelor versiuni (BSD şi System V). Toate componentele 
sistemului sunt avute în vedere în procesul de elaborare de standarde. 


preemptive allocation = alocare cu prelevare forțată 


Politică de alocare a resureselor dintr-un sistem care permite ca un proces să nu deţină o resursă pe toată perioada execuţiei 

sale. Deoarece în sistem numărul de resurse fizice este limitat, se pune problema alocării de resurse astfel încât acestea să fie 
efectiv partajate de către procesele care le solicită. Această politică presupune că o resursă poate fi recuperată în orice 
moment de la procesul care o utilizează. Există resurse pentru care se poate face prelevare forțată (procesor, memoria internă, 
etc.) şi altele pentru care acest lucru nu este permis (bandă magnetică, imprimantă). 


preemptive scheduling = planificare cu prelevare forţată 


Politică de planificare a proceselor pentru execuţie care permite ca un proces aflat în rulare să piardă resursa procesor la 
apariţia unei cereri provenind de la un proces de prioritate mai mare, sau la expirarea cuantei de timp alocate. Procesul este 
trecut în starea "pregătit pentru execuţie", un alt proces fiind planificat şi rulat conform algoritmului de planificare utilizat. În 
acest mod se realizează multiplexarea procesorului între procese. 


priority = prioritate 


Atribut care se asociază unui proces pentru a fi folosit la planificarea procesului pentru execuţie atunci când se utlizează o 
politică de planificare bazată pe priorităţi. Prioritatea asignată la un moment dat unui proces poate fi dobândită static sau 
dinamic. Prioritatea statică este dată în momentul creerii procesului, în funcție de tipul de operaţii executate de acel proces 
(sau de clasa din care face parte procesul respectiv) şi rămâne nemodificată pe toată durata existenţei procesului. Prioritatea 
dinamică este calculată periodic de către sistem în funcție de comportamentul procesului: ce procentaj din cuanta alocată a 
folosit, câte operaţii de intrare/ieşire a efectuat, ce masă de resurse deţine deja, de când aşteaptă alocarea procesorului, cât 
timp a petrecut în memoria internă, etc. De regulă prioritățile sunt numere întregi care împart procesele într-un număr finit de 
clase. 


priority queue = fir de aşteptare cu priorităţi 


Structură de tip listă ordonată după priorităţile elementelor care o compun. Ordinea de servire nu este FIFO, ci una bazată pe 
prioritați. Cu toate acestea, pentru elementele cu aceeaşi prioritate, ordinea este FIFO. Poate fi considerată şi o listă de 
subliste care conţin elemente cu aceeaşi prioritate. 


priority scheduling = planificare bazată pe priorităţi 


Strategie de planificare pentru execuţie a proceselor, care alege procesul cu prioritatea cea mai mare. În cazul existenţei mai 
multor procese cu aceeaşi prioritate, se poate aplica o politică de servire FIFO, sau una de partajare a resurselor între 
procesele cu cea mai mare prioritate (round-robin pe sublista de prioritate maximă). Pentru a evita situaţia ca procesele cu 
prioritate maximă să ruleze la infinit, planificatorul de procese poate micşora prioritatea procesului care rulează după fiecare 
interval elementar de timp în care acesta a deţinut procesorul. Dacă prioritatea procesului rulat devine mai mică decât cea a 
unui alt proces din sistem, procesul rulat este întrerupt, pus în coada asociată nivelului său de prioritate, iar noul proces cu 
prioritate maximă va fi rulat. Procesele care aşteaptă mult timp în subliste din care nu se face planificare pot fi trecute în 
subliste de prioritate mai mare pentru a li se da o şansă să utilizeze procesorul. În anumite sisteme de timp real se face 
prelevare forțată a procesorului la apariția unui proces prioritate mai mare, acesta primind procesorul pe timp nelimitat (până 
se termină, se blochează sau apare o cerere de prioritate mai mare ca a lui). 


privileged account = cont privilegiat 


Cont corespunzător unui utilizator cu privilegii deosebite în sistem. Unele sisteme de operare acceptă o clasă largă de astfel 
de utilizatori (de exemplu RSX-11M), în timp ce în UNIX se presupune de regulă existenţa unui singur utilizator privilegiat 
(superuser) având numele root. Acesta este contul din care se administrază sistemul. Lucrând în acest cont superuser-ul are 

toate drepturile în sistem, putând schimba permisiunile de acces la diferite resurse ale utilizatorilor obişnuiţi, crea sau şterge 
utilizatori, permite sau interzice accesul în reţea, etc. 


privileged instruction = instrucţiune privilegiată 


Instrucţiune executată în modul de operare privilegiat (kernel) ce poate accesa toată memoria (atât zona user cât şi zona 
sistem), poate modifica sau vizualiza resurse protejate cum ar fi: cuvântul de stare program, registrele de pagină, listele de 
capabilități, măştile de priorităţi, intrările în vectorii de întrerupere, etc. În sistemele multiutilizator instrucţiunea de oprire a 
maşinii (halt) este o instrucţiune privilegiată. 


process = proces 

Reprezintă o unitate de program executabilă gestionată de către sistemul de operare (este definit prin imaginea asociată 
constituită din codul care se execută, segmentul de date, de stivă, contorul program, conţinutul registrelor şi în general toate 
informaţiile care fac ca un program să poată fi rulat). În sistemele de operare mai vechi un proces era asociat unui program în 
execuţie. În sistemele actuale un program poate fi format din mai multe procese care cooperează pentru rezolvarea problemei. 
Se accepta în trecut ideea că un proces este un program care se poate executa în paralel cu alte programe. În sistemele 
moderne un proces poate avea mai multe fire de execuţie care se execută în paralel. Ele au propria lor stivă, dar partajează 
contextul de execuţie al procesului din care fac parte. 


process control block (PCB) = bloc de control al procesului 


PROCES ID 
STARE CURENTA 
PRIORITATE 
ZONA SALVATA IN 


STIVA 
LISTA PROCESE 


ALTE INFORMATII 


Structură de date utilizată de către sistemul de operare pentru a gestiona procesele existente în sistem. O astfel de structură 
conţine informaţii cum ar fi: identificatorul procesului, starea curentă, prioritatea asociată, stiva, pointer la lista de procese 
care se află în aceeaşi stare. Un proces care face o cerere pentru o resursă temporar ocupată de alt proces (procesor, dispozitiv 
de intrare/ieşire, memorie, etc) este pus într-o listă de procese care aşteaptă la resursă prin inserarea PCB-ului său în această 
listă. La eliberarea resursei, planificatorul va parcurge o astfel de listă şi va alege noul proces care va utiliza resursa. În unele 
sisteme de operare există o tabelă de procese alocată static, fiecare intrare în tabelă fiind un PCB. În alte sisteme structura de 
date se alocă dinamic la creearea procesului şi se eliberează la terminarea sau distrugerea sa. A se vedea şi "TCB - task 
control block". 

ARHITECTURA = 386 


CAPABILITATE PENTRU COMUNICAREA 
STARII DE IESIRE 


DESCRIPTORI SEGMENT 


THREAD 1 THREAD 2 THREAD 3 


PCI PC2 PC3 
SP1 SP2 SP3 


process descriptor = descriptor de proces 


Structură de date asociată unui proces. În unele sisteme de operare sinonim cu bloc de control al procesului. Pentru sistemul 
distribuit Amoeba un descriptor are structura din figura alăturată. Un câmp din această structură conține tipul de arhitectură 
pe care poate rula procesul (într-o rețea eterogenă este esențial ca un proces în format binar petru '386 să nu ruleze pe un 
Sparc), un alt câmp conţine o capabilitate pentru comunicarea stării de ieşire către procesor; când un proces se termină, 
procedurile de apel la distanţă vor utiliza această capabilitate pentru a raporta evenimentele. De asemenea structura conţine 
descriptori pentru toate segmentele proceselor, care definesc, în mod colectiv, spaţiul de adrese. Există câte un descriptor 
pentru fiecare fir de execuţie din proces (continutul acestui descriptor este dependent de arhitectură). 


process identifier (PID) = identificator de proces 


Identificator unic al unui proces într-un sistem de operare. Utilizat atât pentru gestiunea procesului de către sistem, cât şi ca 
adresă pentru comunicațiile între procese. În UNIX pid-ul unui proces are o valoare întreagă, unică la un moment dat în 
sistem. Fiecărui proces i se alocă o intrare din tabela de procese a sistemului, identificatorul de proces fiind clculat funcție de 
indicele intrării din tabelă corespunzătoare procesului în cauză. 


process table = tabela de procese 


Tablou (sau listă înlănţuită) de strucutri de date, una pentru fiecare proces existent în sistem. Fiecare intrare din tabelă conţine 
o informaţie despre un proces, cum ar fi: 


1. Parametrii de planificare: prioritatea procesului, timpul de procesor consumat, timpul cât procesul a fost în starea 
dormant. Acestea sunt utilizate în planificarea pentru execuţie. 

2. Imaginea memoriei: pointeri către segmentul de cod, date şi stivă sau, dacă se utilizează paginarea, pointeri la tabelele 
de pagini. Când procesul nu se află în memorie, aici se află informaţia despre regăsirea segmentelor pe disc. 

3. Semnale: masca indicând semnalele ignorate, pe cele temporar blocate şi pe cele tratate în acel moment. 
4. Diverse: starea procesului, evenimentul care este aşteptat să se producă, identificatorul propriu, identificatorul 
procesului părinte, identificatorul utilizatorului si al grupului. 


Informaţia din tabelă nu este dusă niciodată pe disc; ea se află în permanență în memorie, pentru că sistemul gestionează şi 
procesele evacuate. In UNIX dimensiunea tabelei este fixă, dată de constanta NPROC; când tabela este plină nu se mai pot 
crea noi procese. 


processor = procesor 


Resursă foarte importantă, administrată cu prioritate maximă de orice sistem de operare concentrat sau distribuit. Procesorul 
unic sau procesoarele sunt alocate proceselor alese dintre cele pregătite pentru execuţie, pe baza unei politici de alocare a 
procesoarelor implementată de planificatorul de procese. 


processor allocation = alocare procesor 


Algoritm utilizat pentru a decide care proces va fi rulat şi pe ce procesor în cazul unui sistem distribuit (care prin definiţie se 
constituie ca o mulțime de procesoare ce pot fi organizate ca o colecţie de staţii de lucru, anamblu de procesoare sau 
organizare hibridă). Pentru modelul organizării sub formă de staţii de lucru alocarea stabileşte când un proces rulează local 
sau când poate rula pe o altă staţie neutilizată; pentru modelul ansamblului de procesoare, alocarea va decide pentru fiecare 
nou proces pe ce procesor se va rula. 


processor time = timp procesor 
Timpul în care procesorul este utilizat pentru execuţia instrucţiunilor corespunzătoare proceselor din sistem. 
producer = producător 


(În contextul sistemelor de operare) proces care produce resurse temporare sub formă de mesaje care vor fi "consumate" de 
către un alt proces ("consumator"). Cele două procese pot fi conectate printr-o zonă tampon de dimensiune fixă. Între ele se 
stabileşte o relaţie specială: producător-consumator. Accesul la zona tampon poate fi sincronizat: din punctul de vedere al 
procesului producător aceasta înseamnă blocare în momentul în care încearcă să pună informaţia în tamponul plin. 


profile = profil 


1. Fişier de control pentru un program; se preferă fişiere de tip text pentru a permite modificarea uşoară de către 
utilizator. La lansarea programului este citit automat din catalogul de lucru al utilizatorului pentru a stabili 
comportamentul programului. Un exemplu este .profile din UNIX. 

2. Raport despre durata de timp petrecută în fiecare rutină de către un program; este analizat pentru a studia 
comportamentul şi performanţele programului (un algoritm utilizat frecvent trebuie să aibă complexitate mică în timp 
ce unul utilizat foarte rar nu justifică uneori efortul de optimizare). Unele modele de profil raportează alte unități decât 
cele de timp (de exemplu numărul de apeluri) şi/sau fac măsurători la alte granularități decât per-rutină. 


program relocation = relocare program 


Tehnică de gestiune a memoriei care constă în deplasarea programului la alte adrese de memorie decât cele la care a fost 
încărcat inițial. Un program trebuie să fie construit astfel încât să permită relocarea (alternativa o constituie programele 
absolute, construite pentru a fi încărcate mereu la aceleaşi adrese de memorie). Fără relocare nu este posibilă nici 
multiprogramarea, nici multitaskingul. 


program segmentation=segmentarea programului 


Uneori dimensiunea unui program poate să depăşească memoria disponibilă pentru programele utilizatorilor sau spaţiul de 
memorie adresabil de către program (cu registre de 16 biţi acesta este limitat la 64Kb dacă nu se introduc mecanisme 
speciale). O tehnică menită să depăşească această limitare constă în divizarea înainte de execuţie a spaţiului de adrese al 
programului în zone ce reprezintă unităţi logice (funcţii, structuri de date, tablouri, etc.) şi identificarea zonelor mutual 
exclusive. O astfel de zonă se încarcă în timpul execuţiei programului peste o altă zonă care nu este necesară în acel moment. 

Se poate astfel executa un program mai mare decât memoria, dar se pierde timp cu transferul "segmentelor" de pe disc. 
Tehnica aceasta s-a numit inițial "segmentarea programelor”, dar, după introducerea segmentării ca tehnică de memorie 
virtuală s-a preferat utilizarea termenului de "overlay". Sistemele mari oferă în general memorie virtuală, astfel încât tehnica 
descrisă se mai utilizează numai pe sisteme cu resurse sărace. 


prompt = mesaj de invitaţie 


Caracter sau şir de caractere pe care interpretorul de comenzi al unui sistem interactiv (shell-ul în UNIX) îl afişează pe ecran 
pentru a anunţa utilizatorul că intrarea de la terminal va fi citită de către acest interpretor şi va fi considerată comandă (de la 
acelaşi terminal se poate interacţiona şi cu alte programe). În Bourne-shell în mod implicit se utilizeză caracterul # pentru 
superuser şi $ pentru utilizatorul obişnuit. Utilizatorii pot alege alte mesaje de invitație cum ar fi: numele maşinii pe care 
lucrează la un moment dat, catalogul curent, etc. În mod normal, după citirea liniei de comandă se lansează în execuţie 
comanda cerută (un program executabil). Acest program poate solicita intrare de la terminal sau nu. În momentul terminării 
comenzii, interrpretorul reafişează promptul, indicând utilizatorului că programul s-a terminat şi acum poate introduce o altă 
comandă. 


protection ring = inel de protecţie 


Model de organizare ierarhică a protecţiei într-un sistem de operare introdus de MULTICS. Puterea unui utilizator 
(materializată prin drepturile sale de acces asupra diferitelor obiecte din sistem) depinde de inelul de protecţie în care el 
evoluează. O exemplificare a acestui model este sugerată de figura alăturată. La nivel 0 lucrează nucleul sistemului de 
operare care gestionează memoria, procesele şi alte resurse. Apelurile sistem se execută la nivel 1. Accesul la bibilioteci 
comune implică o creştere a puterii (evoluţie la nivelul 2) faţă de nivelul 3 la care rulează în mod normal programele 
utilizator. Acesta este nivelul cu cea mai slabă protecţie. Creşterea puterii se face sub un control riguros al sistemului de 
protecție, după terminarea unui apel revenindu-se în inelul de putere mai mică de unde s-a pornit (un program care revine 
dintr-un apel sistem nu trebuie să păstreze drepturile de acces pe care le avea în timpul tratării apelului sistem. 


0 
EERNEL 


1 
APELURI SISTEM 
2 
BIBLIOTECI COMUNE 


3 
PROGRAME UTILIZATOR 


purge (to) = a elimina versiunile vechi (ale fişierelor) 


Operaţie de ştergere controlată a diferitelor versiuni ale fişierelor, în unele sisteme de operare. Unele sisteme de fişiere au 
posibilitatea să păstreze versiuni multiple ale fişierelor; o editare nu se termină cu pierderea vechii versiuni, ci cu crearea 
uneia noi, pe lângă cea veche. Aceasta poate să conducă la reducerea dramatică a spaţiului disponibil pe disc, ceea ce implică 
eliminarea periodică a vechilor versiuni. 

Litera Q 
quantum = cuantă (tranşă de timp) 


Interval de timp asignat în unele sisteme de operare unui proces căruia algoritmul de planificare i-a alocat procesorul. Este 
timpul maxim în care procesul poate utiliza procesorul până la o nouă planificare. Dacă procesul se blochează sau se termină 
înaintea expirării intervaluilui, se va face o planificare şi procesorul va rula alt proces. Dacă procesul mai rulează la sfârşitul 
cuantei de timp, procesorul este prelevat forțat şi alocat altui proces conform politicii de planificare. Alegerea cuantei este 
rezultatul unui compromis: cuante foarte mici cauzează multe comutări între procese şi determină o eficiență scăzută a 
utilizării procesorului, în timp ce o cuantă prea lungă poate cauza un răspuns slab la cereri interactive. 


queue = coadă (fir de aşteptare) 


Structură de date sub formă de tablou static sau listă înlănţuită în care disciplina folosită pentru adăugarea şi eliminarea 
informaţiei asociate fiecărui element din coadă este strict FIFO. 


queue discipline = disciplina asociată cozii 

Politică utilizată într-o structură de tip coadă pentru gestionarea informaţiei adăugate sau extrase din ea. 

queue management = gestiunea cozii 

Totalitatea operaţiilor de introducere sau extragere a informaţiilor din coadă, respectându-se disciplina asociată cozii. 
Litera R 

race condition = condiţie de cursă 


Situaţie în care datorită faptului că două sau mai multe procese utilizează date comune rezultatul final depinde de ordinea în 
care rulează fiecare proces şi momentele în care sunt modificate şi citite valorile variabilelor comune. Variabilele comune pot 
reprezenta structuri de date asociate unor resurse fizice utilizate în comun. 

